Remaja perempuan cuba jual darah kumpul wang beli telefon pintar
Oleh KOSMO!

20 Oktober 2022, 7:30 pm
NEW DELHI – Seorang gadis berusia 16 tahun di Dinajpur, negeri Bengal, India cuba menjual darah sendiri bagi mengumpul wang untuk membeli sebiji telefon pintar canggih, lapor laman berita India Today semalam.
Gadis itu memesan telefon pintar berharga IDR9,000 (RM511) secara online tetapi mendapati agak sukar untuk mengumpulkan  wang sebanyak itu.
Justeru, dia memutuskan untuk pergi ke hospital daerah di Balurghat dan menjual darahnya sebagai pertukaran untuk wang itu.
Kejadian mengejutkan itu menarik perhatian kakitangan hospital selepas gadis itu meminta wang sebagai pertukaran untuk menderma darah.
Pekerja bank darah, Kanak Das memberitahu bahawa mereka berasa curiga apabila gadis itu meminta wang sebagai pertukaran untuk menderma darah.
Kakitangan hospital segera memaklumkan jabatan penjagaan kanak-kanak yang berjaya membongkar kisah sebenar selepas menyoal siasat remaja tersebut. – Agensi


Bekas ADUN Sekong meninggal dunia dalam penerbangan ke Sabah
Oleh EDDY AQMAL MOHAMED HAMIDI

20 Oktober 2022, 7:21 pm
PUTRAJAYA – Bekas Ahli Dewan Undangan Negeri (ADUN) Sekong, Datuk Samsuddin Yahya dilaporkan meninggal dunia ketika dalam penerbangan ke Kota Kinabalu, Sabah hari ini.
Ahli Parlimen Kinabatangan, Datuk Seri Bung Moktar Radin menerusi akaun Facebooknya memaklumkan perkara tersebut dan mengucapkan takziah kepada keluarga Allahyarham.
“Al-Fatihah, semoga roh Allahyarham Datuk Shamsudin Yahya Allah S.W.T. letakkan bersama orang-orang soleh dan beriman.
“Takziah kepada Datin Junaidah Aji dan seluruh keluarga, diharap tabah menerima dengan kehendak Allah S.W.T.,” katanya.
Tambah beliau, setiap yang hidup pasti akan kembali kepada penciptanya. Daripada Allah S.W.T. kita datang kepada Allah S.W.T. kita kembali.
Sementara itu, Ketua Polis Daerah KLIA, Asisten Komisioner Imran Abd. Rahman ketika dihubungi mengesahkan perkara tersebut namun memaklumkan masih belum dapat berkongsikan laporan lengkap berhubung kejadian.

“Iya, Allahyarham telah meninggal di dalam pesawat dan pesawat berkenaan telah pun berpatah balik ke Lapangan Terbang Antarabangsa Kuala Lumpur (KLIA).
“Bagaimanapun laporan lengkap berhubung kejadian, punca dan sebagainya belum lagi diperolehi,” katanya ketika dihubungi di sini hari ini.
Menerusi perkongsian beberapa pengguna di laman Facebook, Allahyarham dikatakan sedang dalam penerbangan menghala ke Kota Kinabalu, Sabah namun meninggal dunia selepas kira-kira 40 minit penerbangan berlepas yang mengakibatkan pesawat berpatah balik KLIA.
Allahyarham merupakan bekas Ketua UMNO Bahagian Batu Sapi yang sebelum ini menyandang kerusi DUN Sekong selama tiga penggal sebelum tewas pada Pilihan Raya Umum ke-14 (PRU14). – KOSMO! ONLINE


Bumbung rumah terbang 50 meter, khemah penjaja rosak dilanda ribut
Oleh MOHAMAD NAUFAL MOHAMAD IDRIS

20 Oktober 2022, 7:25 pm
SHAH ALAM – Kejadian ribut angin di Jalan Kebun Tambahan, di sini semalam bukan sahaja merosakkan khemah penjaja malah rumah penduduk berhampiran.
Ini apabila bumbung rumah mereka diterbangkan angin kuat dalam kejadian bermula kira-kira pukul 3.45 petang.
Hasil tinjauan Kosmo! turut mendapati kira-kira lima buah kediaman rosak selain melibatkan 10 khemah gerai peniaga.
Seorang pemilik rumah yang ditemui, Mohd. Ashri Rebu, 53, memberitahu, mengalami kerugian dianggarkan RM3,000 selepas bumbung pekarangan runahnya diterbangkan angin kuat sejauh 50 meter.
Katanya, turut rosak adalah bumbung di dapur rumah yang juga menerima nasib sama selepas terbang beberapa meter ke belakang rumah.
“Selang 15 minit hujan turun kira-kira pukul 3.45 petang, suasana menjadi kelam kabut apabila ribut melanda kawasan ini kira-kira 10 minit.

“Apabila reda didapati bumbung pekarangan rumah yang dijadikan tempat meletak kenderaan terbang sejauh 50 meter,” katanya di sini hari ini.
Kata Mohd. Ashri, bekalan elektrik rumahnya turut terputus selama lima jam sebelum kembali pulih semula.
“Ribut itu turut menyebabkan hampir 10 khemah dan peralatan perniagaan penjaja turut rosak.
“Selain itu, didapati tiga buah pokok besar tumbang di tepi jalan namun tidak menganggu aliran trafik kawasan ini,” jelasnya.
Terdahulu tular video berdurasi 43 saat memaparkan khemah penjaja rosak dikatakan dilanda ribut. – KOSMO!ONLINE


Fabio Quartararo mahu sekat hajat Francesco Bagnaia di Sepang
Oleh MUHAMMAD RIDUAN MOHD HANAFIAH

20 Oktober 2022, 7:29 pm
SEPANG – Pelumba Monster Energy Yamaha, Fabio Quartararo mengakui dia akan mengerah segala kudratnya untuk menyekat pelumba Ducati, Francesco ‘Pecco’ Bagnaia dalam perebutan gelaran Kejuaraan Motosikal Dunia (MotoGP) yang bakal ditentukan di Litar Antarabangsa Sepang (SIC) minggu ini.
Meskipun mengakui berada dalam tekanan untuk mempertahankan gelaran yang dilakarnya musim lalu, namun pelumba Perancis tersebut tekad mencari pelarasan terbaik bermula sesi latihan bebas bermula esok.
Pada ketika ini, perlumbaan yang berbaki dua pusingan, Pecco memimpin carta kedudukan pelumba MotoGP dengan mengumpul 233 mata, 14 mata mengatasi juara bertahan, Quartararo di tempat kedua.
“Perlumbaan di Australia saya tidak berakhir dengan cukup baik. Jadi, sekarang saya berada di kedudukan di mana saya tak perlu memikirkan apa-apa. Hanya perlu cuba sebaik mungkin dengan mentaliti berbeza.
“Saya dapat merasakan tiada apa-apa yang merugikan saya ketika ini. Kami akan berusaha dari pelbagai sudut termasuk melakukan perubahan pada jentera. Saya tetap percaya kami mampu melakukannya pada baki dua perlumbaan lagi,” kata Quartararo pada sidang akhbar sebentar tadi.
Bagnaia akan merangkul gelaran juara MotoGP dunia pada Ahad ini jika dia menang di SIC dengan Quartararo menduduki tempat keempat atau lebih rendah.

Setakat ini Bagnaia sudah memenangi enam perlumbaan serta menaiki podium sebanyak sembilan kali dengan terakhir pada GP Australia minggu lalu yang menyaksikannya menduduki tempat ketiga.
Quartararo pula tidak dapat mempertahankan kedudukan pendahulu buat kali pertama selepas gagal menamatkan perlumbaan pada GP Australia. – KOSMO! ONLINE


Kahwin? Itu rahsia saya, Mahalini – Rizky Febian
Oleh NUR EMIRA SAIZALI

20 Oktober 2022, 5:21 pm
KUALA LUMPUR – Penyanyi terkenal Indonesia Rizky Febian mengakui ada perancangan untuk membawa percintaan dengan Mahalini Raharja ke fasa lebih serius.
Ditebak tentang perancangan menamatkan zaman bujang bersama pelantun lagu Sisa Rasa, Rizky, 24, memohon doa yang baik-baik daripada peminat.
“Doakan saja semoga ada sampai ke tahap itu malah di Indonesia saya tak pernah membicarakan tentang hal ini.
“Kini, kami mahu kejar impian masing-masing.
“Jadi biar soal itu menjadi sebuah rahsia saya dan dia tetap kami mempunyai perancangan ke arah itu, jadi doakan,” katanya kepada Kosmo! Online pada sidang akhbar sempena Konsert Rizky Febian Live In KL di sini hari ini.
Berkongsi tentang hubungan cinta, Rizky memberitahu mereka berdua saling menyokong antara satu sama lain.

Membuktikan hal tersebut, Mahalini turut menemaninya di Kuala Lumpur sempena konsert yang berlangsung pada malam ini.
“Kebetulan jadual kerjanya kosong, jadi dia pun temani saya untuk konsert ini.
“Sama juga dengan saya. Kalau ada masa lapang, saya pun temani dia,” katanya lagi.
Disoal tentang sikap Mahalini yang disenangi, pelantun lagu Ragu itu memberitahu dia dan kekasihnya memiliki banyak persamaan yang membuatkan mereka selesa bersama.
“Saya dan dia gila-gila orangnya, bukannya individu yang terlalu menjaga imej.
“Kami saling menerima antara satu sama lain seadanya. Sering ketawa dan bergurau bersama serta melakukan hal-hal bodoh bersama.
“Disebabkan mempunyai banyak persamaan, kami berada dalam satu frekuensi,” ujarnya
Teruja berkongsi tentang persiapan persembahannya di Zepp KL malam nanti, Rizky sudah tidak sabar untuk menghiburkan peminatnya di sini.
“Saya gembira kerana ada peminat yang ramai. Mereka sentiasa menyokong saya.
“Malah saya juga terkejut kerana tiket konsert ini habis terjual dalam tempoh sejam. Semua itu membuatkan saya sangat senang ke sini,” ujarnya lagi.
Pada konsert malam nanti, Rizky bakal mendendangkan 16 buah lagu, termasuk Terlukis Indah, Makna Cinta dan Cuek. – KOSMO! ONLINE


[VIDEO] Jiran berlagak samseng undang kecaman
Oleh KOSMO!

20 Oktober 2022, 6:04 pm
PETALING JAYA – Polis menahan seorang lelaki selepas perbuatannya menggangu jiran menjadi tular di media sosial dalam kejadian di kawasan perumahan di Kuala Lumpur hari ini.
Perkara itu didedahkan pemilik akaun @FahmiAli apabila dia memuat naik beberapa video rakaman televisyen litar tertutup (CCTV) memaparkan perbuatan lelaki terbabit sehingga membuatkan isteri dan anaknya fobia untuk keluar rumah.
“Nak cerita pun tak tahu nak mula dari mana. Bayangkan ibu dia (jiran) pun reda kalau anak mati, hidup pun menyusahkan orang.
“Penagih yang selalu membuat ibunya menangis ketakutan setiap hari. Kesan daripada pengambilan dadah dia mengamuk pegang parang siang malam,” luahnya.
Menurutnya, sebelum ini pihak polis sudah menerima beberapa laporan daripada jiran-jiran yang lain berkait individu berkenaan.
Bagaimanapun, katanya, tiada tindakan lanjut diambil ekoran lelaki tersebut merupakan pemegang kad Orang Kelainan Upaya (OKU) kerana mengalami masalah mental.

Sementara itu, menerusi akaun sama, lelaki yang juga seorang OKU itu dipercayai telah diberkas dan Kosmo! masih lagi menunggu kenyataan serta pengesahan dari pihak polis. – KOSMO! ONLINE.


Murid lelaki kahwini guru disiplin 20 tahun lebih tua
Oleh KOSMO!

20 Oktober 2022, 5:21 pm
JAKARTA – Sepasang suami isteri dari Purworejo, wilayah Jawa Tengah menjadi perhatian netizen kerana bukan sahaja mempunyai jarak usia 20 tahun, bahkan si isteri merupakan bekas guru disiplin ketika suami masih bersekolah, lapor portal berita Wolipop hari ini.
Menurut si suami, Sigit Setya Budi, 24, dia mengenali isterinya sebagai seorang guru disiplin ketika  bersekolah menengah pada tahun 2013 hingga 2016.
“Ketika itu, tidak pernah sedikit pun terlintas untuk mencintai atau meminang dia (isteri) kerana statusnya yang sudah mempunyai suami,” kata Sigit.
Bagaimanapun, pasangan tersebut  mula menjadi rapat pada 2020 ketika mahu memulakan perniagaan bersama.
“Pada awalnya, saya tertarik melihat keperibadiannya yang saya anggap sebagai wanita perkasa ketika saya mengajarnya untuk membangunkan perniagaan.
“Ketika merancang untuk mengembangkan perniagaan, kami semakin rapat dan saling memahami sikap masing-masing,” ujarnya.

Kedua-dua mereka kini menjalankan perniagaan menjual mi ayam goreng dikenali sebagai Miyago Andari.
Kisah cinta Sigit dikongsikan di TikTok dan menerima pelbagai komen daripada netizen.
“Jangan-jangan jodoh saya masih lagi memakai lampin sambil berlari dikejar ibunya untuk diberi makan,” kata seorang netizen.
“Aneh sekali rasanya berkahwin dengan guru sendiri apatah lagi gurunya lebih berusia,” kata seorang lagi pengguna. – Agensi


PRU15: Permohonan penjaja lulus jika BN memerintah
Oleh ZULKIFLI MANZOR

20 Oktober 2022, 6:21 pm
KUALA LUMPUR – Perdana Menteri, Datuk Seri Ismail Sabri Yaakob memaklumkan golongan penjaja amat dekat di hatinya kerana beliau pernah menjadi penjaja semasa kecil.
Menurut Perdana Menteri, beliau ketika bersekolah rendah pernah menjaja buah limau di kaki lima serta menjaja ikan di pasar minggu di Temerloh, Pahang.
“Jadi apa dibangkitkan oleh penjaja saya faham sebab saya pernah jadi penjaja. Hidup saya sama seperti penjaja. Apa yang penjaja rasa saya sudah lalui dulu.
“Percayalah jika kerajaan ini kembali memerintah segala permohonan persatuan penjaja akan kita luluskan. Jadi jangan bimbang,” katanya pada Perasmian Pesta Mega Penjaja, Peniaga dan Usahawan Kecil Keluarga Malaysia di Dataran Merdeka di sini hari ini.
Dalam pada itu, Ismail Sabri membangkitkan tentang usaha beliau membantu golongan penjaja semasa menjadi Menteri Perdagangan Dalam Negeri, Koperasi dan Kepenggunaan (KPDNKK).
Kata beliau, persatuan penjaja ketika itu mengadu kepadanya tidak ada kementerian yang menjadi ‘bapa’ kepada persatuan itu untuk menjaga nasib penjaja.

Jelasnya, beliau kemudian mengumumkan dalam satu majlis di hadapan kira-kira 10,000 penjaja di Dataran Merdeka bahawa persatuan penjaja diletakkan dibawah KPDNKK.
“Jadi sayalah ‘bapa’ yang pertama kepada persatuan penjaja di Malaysia apabila diletakkan dibawah KPDNKK ketika itu.
“Baru-baru ini saya menerima surat persatuan penjaja mahu saya jadi jadi penaung. Walaupun saya Perdana Menteri, tetapi sebahagian saya adalah persatuan penjaja.
“Oleh saya dengan ini bersetuju untuk menjadi penaung Gabungan Persatuan-Persatuan Penjaja dan Peniaga Kecil Melayu Malaysia,” katanya.
Tambahnya, beliau yakin penjaja, peniaga dan usahawan kecil akan menggunakan hak untuk menyokong kerajaan Keluarga Malaysia yang sentiasa mendengar keluh-kesah mereka. – KOSMO! ONLINE


Soniia berterusan dihantui kecederaan buku lali
Oleh MUHAMMAD HELMEE RAMLI

20 Oktober 2022, 5:39 pm
PERSEORANGAN wanita profesional negara, Soniia Cheah terpaksa menamatkan saingan pada kejohanan badminton Indonesia Masters lebih awal apabila tersingkir di pusingan pertama kelmarin.
Bekas perseorangan wanita No.1 negara itu terpaksa akur selepas menarik diri gara-gara kecederaan yang dialami pada set kedua ketika kedudukan 10-21, 1-7, sekali gus meleburkan harapan untuk mara lebih jauh.
Soniia menjelaskan, dia tidak dapat menamatkan perlawanan tersebut apabila buku lalinya semakin membengkak pada pertemuan itu sehingga menyebabkan pergerakannya agak terbatas di dalam gelanggang.
“Keputusan (tarik diri) seperti ini bukanlah seperti yang saya minta tetapi buku lali saya bengkak selain rasa sakit sehingga menyebabkan saya terpaksa berhenti daripada meneruskan permainan.
“Secara jujur, sudah lebih lima tahun saya menanggung kecederaan ini dengan rasa sakit dirasai pada buku lali yang pernah menjalani pembedahan sebelum ini. Bagaimanapun, saya sedia bangkit lebih baik nanti,” katanya.
Sebagai rekod, pemenang pingat emas Kejohanan Badminton Remaja Dunia 2011 itu memiliki banyak rekod kecederaan sehingga menyebabkan dia pernah menjalani pembedahan tendon Achilles sebanyak empat kali sejak 2013.

Sepanjang saingan musim ini, pemain yang berada pada ranking ke-80 dunia itu hanya menyertai tiga kejohanan sahaja termasuk Indonesia Masters, Cabaran Antarabangsa Indonesia serta Kejohanan Badminton Dunia Ogos lalu.
“Saya tahu bukan mudah untuk saya berdepan kecederaan seperti ini, namun ia tidak akan jadi penghalang untuk saya terus menabur bakti dalam sukan badminton. Terima kasih kepada semua pihak termasuk keluarga dan penaja yang sentiasa menyokong,” ujar Soniia. – KOSMO! ONLINE


Pelancong resort Cyprus cemas belalai air naik ke darat
Oleh KOSMO!

20 Oktober 2022, 6:30 pm
NICOSIA, CYPRUS – Pelancong sebuah resort di Cyprus cemas apabila berdepan fenomena belalai air yang menyebabkan kemusnahan kecil serta menerbangkan sebilangan kerusi jemur, lapor akhbar The Sun semalam.
Fenomena tersebut dirakam di resort popular, Ayia Napa, dengan ada antara pelancong yang menyangka ia adalah puting beliung.
Berdasarkan video yang dikongsikan di media sosial,  belalai air itu bergerak di kawasan pantai, manakala rakaman lain memaparkan ia tiba di daratan  dan menerbangkan beberapa perabot.
Seorang pelancong dikenali sebagai  Marc yang merakam kejadian itu berkata: “Ini bukan apa yang kami rancang untuk hari pertama percutian di Cyprus. Kami hampir terpaksa melarikan diri untuk berlindung.”
Menurut media tempatan, tiada kecederaan dilaporkan selain fenomena itu hanya membawa sedikit kerosakan kepada kawasan tersebut.
Seorang individu yang mendakwa menetap di Cyprus pula berkata, ia merupakan kali pertama kejadian itu berlaku.

Fenomena belalai air tidak berbahaya seperti puting beliung dan kebiasaannya menyebabkan hanya sedikit kerosakan.
Ia merupakan kejadian puting beliung di laut  yang terbentuk apabila angin bertiup dari  beberapa arah berbeza.
Meskipun digelar sebagai belalai air, ia hanya dipenuhi dengan angin dan kabus dan saiznya boleh mencecah sehingga 100 meter bagi diameter serta berlaku sehingga satu jam, kata pakar-pakar yang bertugas dengan majalah National Geographic. – Agensi


Kapal kargo ditahan sauh tanpa kebenaran
Oleh MOHAMAD NAUFAL MOHAMAD IDRIS

20 Oktober 2022, 5:26 pm
KUALA SELANGOR – Tindakan sebuah kapal kargo bersauh tanpa kebenaran di perairan Tanjong Karang di sini membawa padah apabila ditahan Maritim Malaysia (APMM) semalam.
Penahanan itu dilakukan kira-kira pukul 5.50 petang selepas APMM Selangor menerima maklumat berhubungnya daripada pusat kawalan Sistem Pengawasan Laut Malaysia (SWASLA) Klang kira-kira pukul 2.30 petang.
Pengarah Maritim Selangor, Kepten Maritim V. Siva Kumar berkata, berdasarkan pengesahan Pihak Jabatan Laut Wilayah Tengah (JLWT) memaklumkan kapal kargo itu tidak mempunyai kebenaran bersauh daripada Ketua Pengarah Laut Malaysia.
Katanya, bot ronda Maritim Malaysia yang sedang melaksanakan rondaan telah diatur gerak ke lokasi seterusnya menahan kapal tunda yang tertera nama MV HAI PHUONG STAR.
“Hasil pemeriksaan awal mendapati, kapal kargo itu dikendalikan oleh 21 kru warga Vietnam dan kesemuanya mempunyai dokumen pengenalan diri yang sah.
“Namun, nakhoda kapal gagal mengemukakan sebarang dokumen kebenaran bersauh,” katanya dalam kenyataan hari ini.

Tambah beliau, perintah penahanan ke atas kapal tersebut dikeluarkan dengan kapten serta seorang kru kapal itu telah dibawa ke Ibu Pejabat Maritim Selangor untuk tindakan lanjut.
Siva Kumar menegaskan kes disiasat Seksyen 491B (1) (L) Ordinan Perkapalan Saudagar (MSO) 1952. – KOSMO!ONLINE


Pocong tumpang kenderaan polis Rembau
Oleh NOR AINNA HAMZAH

20 Oktober 2022, 6:16 pm
REMBAU – Tular di media setempat imej mistik dipercayai pocong menumpang di atas kenderaan polis di daerah ini sejak malam tadi.
Ketua Polis Daerah Rembau, Deputi Superintendan Hazri Mohamad berkata, berdasarkan gambar yang tular, kejadian kira-kira pukul 2 pagi semalam membabitkan kenderaan Balai Polis Kota.
Menurut beliau, lokasi kejadian adalah di antara Pekan Chengkau ke Kampung Tanah Datar, Chengkau iaitu di Jalan Utama Seremban-Tampin.
“Kesahihan gambar berkenaan masih belum dapat dipastikan sama ada telah diedit atau sebaliknya. Kita mengesan individu yang mengambil gambar berkenaan bagi kesahihannya.
“Bagaimanapun dalam tugas menjaga keamanan penduduk setempat dan melakukan pemantauan, cabaran seperti ini merupakan cabaran yang perlu ditempuh oleh setiap anggota serta pegawai dalam menunaikan amanah serta tugas yang diberikan,” katanya hari ini.
Terdahulu, tular gambar terdapat satu entiti di atas kenderaan pacuan empat roda bertulisan Polis dibelakangnya.

Entiti berkenaan mirip dengan pocong berdasarkan bungkusan berwarna putih dalam gambar yang tersebar.
Netizen kemudiannya bergurau menyatakan pocong berkenaan hanya ingin menumpang ke destinasi tertentu dan ada juga yang mengucapkan tahniah kepada pasukan keselamatan yang kental dalam menjalankan tugas di awal pagi. – KOSMO! ONLINE


Enam tokan kampung diberkas, dadah lebih RM34,000 dirampas
Oleh DIYANATUL ATIQAH ZAKARYA

20 Oktober 2022, 6:31 pm
MELAKA – Enam tokan yang dipercayai aktif mengedar di kawasan setempat di sekitar daerah ini berjaya diberkas pihak polis dalam tiga serbuan berasingan, kelmarin.
Dalam serbuan bermula pukul 2 sehingga 7.15 malam itu, kesemua suspek berusia antara 33 hingga 50 tahun telah diberkas pasukan Jabatan Siasatan Jenayah Narkotik Ibu Pejabat Polis (IPK) Melaka dan Ibu Pejabat Polis Daerah (IPD) Melaka Tengah.
Ketua Polis Daerah Melaka Tengah, Asisten Komisioner Christopher Patit berkata, hasil tangkapan, pihak polis berjaya merampas dadah jenis heroin dan syabu bernilai RM34,299.98.
“Hasil serbuan, kita berjaya menahan enam lelaki dipercayai terlibat dalam aktiviti pengedaran dadah, malah salah seorang daripadanya berjaya dicekup ketika dalam perjalanan menghantar bekalan kepada pelanggan dengan menunggang motosikal.
“Suspek yang tidak bekerja itu telah diberkas di tepi jalan dan pemeriksaan ke atasnya menjumpai dadah jenis heroin seberat 878.86 gram,” katanya ketika dihubungi pemberita di sini, hari ini.
Tambahnya, dalam serbuan itu pihaknya turut menyita dua buah motosikal jenis Yamaha 125Z dan Honda RS150 serta sebuah Proton Waja dengan nilai keseluruhan rampasan RM46,000.

Mengulas lanjut beliau berkata, hasil soal siasat kesemua suspek merupakan tokan kampung yang aktif mengedar bagi memenuhi pasaran di sekitar Malim dan Kandang sejak awal tahun ini.
“Ujian saringan air kencing dilakukan mendapati kesemua mereka positif dadah jenis morfin dan methamphetamine serta mempunyai rekod lampau berkaitan kesalahan dadah.
“Kesemua suspek kini direman selama tujuh hari sehingga 24 Oktober ini bagi membantu siasatan mengikut Seksyen 39B/39A(2)/15(1)(a) Akta Dadah Berbahaya 1952,” katanya. – KOSMO! ONLINE


Bangunan di kawasan perkuburan runtuh, 12 keranda tergantung di udara
Oleh KOSMO!

20 Oktober 2022, 6:00 pm
NAPLES, ITALI – Sekurang-kurangnya 12 keranda dibiar tergantung di udara selepas sebuah binaan empat tingkat yang menempatkan peti tersebut dan kendi abu mayat runtuh di sebuah kawasan perkuburan di Naples, Itali, lapor akhbar Metro UK semalam.
Ia merupakan kejadian kedua pada  tahun ini yang melibatkan kawasan perkuburan terbesar di Itali, Poggioreale Monumental Cemetery. Insiden terbaharu itu berlaku  pada Isnin lepas.
Beberapa gambar yang dikongsikan di media sosial menunjukkan keranda-keranda tergantung pada kabel yang mengikatnya.
Setakat ini,  tidak dinyatakan mengapa columbarium marmar itu runtuh, namun, pengkritik-pengkritik menyalahkan pengurusan selain faktor kerja pembinaan laluan kereta api bawah tanah di lokasi itu  serta cuaca hujan.
Siasatan telah dilancarkan dan pihak berkuasa menutup lokasi tersebut Selasa lalu.
“Sebagai pihak berkuasa, kami menguruskan semua formaliti yang diperlukan,” kata Canselor Naples, Vincenzo Santagada.

Pasukan penyiasat juga dikatakan menyoal 20 individu yang didapati terlibat dalam kerja-kerja pembinaan laluan kereta api bawah tanah.
Kawasan perkuburan tersebut mengalami insiden serupa pada 5 Januari lalu, demikian menurut beberapa laporan media tempatan, yang telah memusnahkan lebih 500 buah kubur. – Agensi


Padam, jangan sampai Kak Yong datang! – Yana Samsudin
Oleh HANISAH SELAMAT

20 Oktober 2022, 3:46 pm
PETALING JAYA – Pelakon, Yana Samsudin memberi amaran kepada pengendali akaun Facebook yang menggunakan nama dan gambarnya tanpa izin supaya membuat permohonan maaf atau berdepan tindakan undang-undang.
Katanya, pihak tidak bertanggungjawab itu membuka akaun laman sosial dengan identiti palsu bagi mengelirukan dan membuat orang ramai tertipu, sedangkan dia tiada kaitan dengan produk menguruskan badan tersebut.
“Boleh saman orang ini sebenarnya. Sebelum saya buat tindakan seterusnya, padam dan buat permohonan maaf. Jangan sampai ‘Kak Yong’ datang.
“Ada pihak yang menyamar menjadi saya, membuat akaun palsu dalam Facebook seolah-olah itu adalah saya yang sebenar.
“Mereka menipu pelanggan di luar sana terutamanya peminat saya untuk menjual barang iaitu produk yang dia cakap, boleh kuruskan badan,” katanya menerusi hantaran video dalam Instagram.
Pelakon dan pengarah itu turut menunjukkan perbezaan paparan foto dirinya yang dimuat naik penyamar berkenaan dengan gambar asal.

Dalam akaun penyamar, fotonya disunting dengan memaparkan pelakon itu memegang produk tersebut.
Menurut ibu kepada dua cahaya mata itu lagi, segala maklumat mahupun gambar yang dipaparkan adalah palsu semata-mata, selain secara sinis dia turut menyindir pelaku.
“Ini semua tak benar, tak betul dan saya tak pernah pegang. Pertama saya tengok produk itu. Ini gambar sebenar yang sudah disunting.
“Memang kartunlah suntingan dia. Suami saya buat suntingan lagi cantik. Sebenarnya, saya pegang kerepek.
“Ini pula gambar terbaharu saya, pun dia letak. Ini saya sedang makan lontong ya kawan-kawan,” katanya memperincikan setiap gambar yang disalah guna.
Pada masa sama, Yana, 38, menyelar sikap individu mahupun pihak yang hanya mahu mengambil jalan mudah dengan menggunakan foto selebriti untuk melariskan produk mereka.
“Janganlah tipu orang menggunakan gambar selebriti. Lagi pula, kita pun tak tahu, produk dia halal ke tidak, ada (kelulusan) KKM (Kementerian Kesihatan Malaysia) atau tidak.
“Entah ada produk racun berjadual atau tidak. Entah ada babi,” katanya yang menyertakan gambar haiwan berkenaan pada permulaan video.
Senario mempergunakan gambar personaliti popular dalam kempen promosi menerusi media sosial bukan perkara baharu kerana pihak tersebut merasakan mereka boleh terlepas daripada tindakan.
Sebelum ini ramai artis pernah menjadi mangsa termasuk penyanyi tersohor Datuk Seri Siti Nurhaliza. – KOSMO! ONLINE


PRU15, Azwan Ali sasar Parlimen Gombak, tak serik bertanding
Oleh MOHD. HAIKAL ISA

20 Oktober 2022, 4:31 pm
PETALING JAYA – Pengacara sensasi, Azwan Ali atau lebih dikenali dengan gelaran Diva AA mendedahkan ada kemungkinan dirinya akan bertanding di Parlimen Gombak pada Pilihan Raya Umum Ke-15 (PRU15).
Kata Azwan atau nama sebenarnya, Mohamed Azwan Ali, 56, ketika dihubungi Kosmo! Online sebentar tadi, dia tidak gentar untuk bertanding merebut kerusi penyandang kawasan tersebut yang juga abang kandungnya, Datuk Seri Mohamed Azmin Ali.
“Ramai bertanya, adakah saya akan bertanding pada PRU15 akan datang? Jawapannya, ada kemungkinan dan saya akan umumkan nanti.
“Biarpun saya hanya meraih 90 undi ketika bertanding sebagai calon Bebas bagi Dewan Undangan Negeri (DUN) Bukit Antarabangsa PRU14 lalu, saya tak serik untuk bertanding sekali lagi.
“Kali ini mungkin di Parlimen Gombak yang turut ditandingi Azmin Ali. Kalau betul saya bertanding dan menang, saya sendiri akan suap rendang di mulutnya (Azmin Ali),” katanya.
Pemegang Ijazah Sarjana Muda Undang-Undang dari Universiti Malaya (UM) memaklumkan, dia akan mula berkempen dengan menjual rendang yang pernah meraih perhatian ramai pada PRU14 empat tahun lalu, termasuk menyantuni komuniti di kawasan tersebut dengan menghadiahkan juadah air tangannya sendiri itu.
“Kalau PRU14 dulu saya masak tiga kawah. Kali ini, saya target 10 kawah (rendang) untuk dikongsikan kepada orang ramai terutama penduduk di kawasan Gombak.

“Sekarang, saya mulakan ‘marketing’. Kalau kalian tengok sekarang, orang mula kembali bercakap tentang saya apabila saya muat naik untaian foto bersolek ala wanita dalam semua platform media sosial saya.
“Selepas foto berkenaan mula bertebaran dalam media sosial, orang mula ingat siapa dan betapa hebatnya pengaruh figura bernama ‘Diva AA’. Tunggu sahajalah nanti pengumuman daripada saya,” ujarnya.
Tambahnya lagi, foto ala wanita yang mendapat solekan sentuhan @mariusyusuf tersebut barangkali akan dilekatkan sebagai ‘sticker’ pada bekas rendang sebagai promosi kempen PRU15 yang akan diadakan pada 19 November depan.
“Tak kisahlah apa orang nak cakap saya. Yang penting, sekurang-kurangnya saya ada usaha untuk melihat negara ini bergerak ke arah demokrasi lebih mapan.
“Tunggu sahaja pengumuman saya tidak lama lagi sama ada benar saya akan bertanding di Parlimen Gombak dan mewakili parti apa. Saya positif undian yang sebelum ini hanya berhenti pada angka 90 akan meningkat kali ini di Parlimen Gombak,” katanya lagi.
Terdahulu, Azwan yang bertanding sebagai calon Bebas pada PRU14 bagi DUN Bukit Antarabangsa mencuri perhatian netizen apabila memuat naik beberapa keping foto dirinya dengan solekan ala wanita.
Pada PRU14 empat tahun lalu, Azwan hanya meraih 90 undi sekali gus tewas di kawasan tersebut selepas menghabiskan berhabis puluhan ribu ringgit untuk berkempen.
Akuinya, bukan mudah untuk menawan hati pengundi dan menerima kehendak rakyat yang sudah membuat pilihan mereka. – KOSMO! ONLINE


Wanita sarat mengandung maut, bayi dalam kandungan terselamat
Oleh NORLIA RAMLI

20 Oktober 2022, 4:06 pm
SIK – Seorang wanita sarat mengandung maut selepas motosikal ditungganginya bergesel dengan sebuah kereta di Kilometer 29 Jalan Jeniang Sik-Pedu di Kampung Charuk Padang di sini semalam.
Dalam kejadian kira-kira pukul 4.30 petang itu, Nor Hidayah Abdullah, 27, dari Bandar Baru Beris Jaya di sini maut di lokasi kejadian akibat kecederaan parah pada anggota badan.
Sementara adiknya yang membonceng motosikal itu mengalami kecederaan. Bayi dalam kandungan mangsa sempat diselamatkan di Hospital Daerah Sik.
Ketua Polis Daerah Sik, Deputi Superintendan Abdull Razak Osman berkata, siasatan mendapati motosikal ditunggangi Nor Hidayah bergerak dari arah sama dengan sebuah kereta jenis Perodua Axia dipandu lelaki berusia 61 tahun.
Katanya, kemalangan dipercayai berlaku apabila penunggang motosikal mahu mengelak seekor ular lalu masuk ke laluan kereta sebelum bergesel dengan kereta tersebut dan terjatuh.
“Akibat kemalangan itu, mangsa yang menunggu masa untuk melahirkan bayi meninggal dunia di tempat kejadian akibat kecederaan parah termasuk di bahagian muka.

“Mangsa sempat dibawa ke HDS dengan ambulans untuk mengeluarkan bayi dalam kandungan,” ujarnya. – KOSMO! ONLINE


PRU15: Kerusi Parlimen Jeli, Tanah Merah milik BN
Oleh ROSMIZAN RESDI

20 Oktober 2022, 5:19 pm
KOTA BHARU – UMNO menaruh harapan untuk merampas semula dua kerusi Parlimen iaitu Jeli dan Tanah Merah pada Pilihan Raya Umum ke-15 (PRU15) yang merupakan kerusi tradisi selain kubu kuat Barisan Nasional (BN) di Kelantan.
Sebelum ini, penyandang kerusi Parlimen Jeli, Datuk Seri Mustapa Mohamed dan Tanah Merah, Datuk Seri Ikmal Hisham Abdul Aziz merupakan Ahli Parlimen BN yang menyertai Parti Pribumi Bersatu Malaysia (Bersatu) selepas Pilihan Raya Umum ke-14 (PRU14) yang lalu.
Ahli Majlis Kerja Tertinggi UMNO, Datuk Seri Md. Alwi Che Ahmad berkata, UMNO setakat ini masih optimis untuk merampas kembali dua kerusi Parlimen itu.
“Kedua-dua tokoh pemimpin itu (Mustapa dan Ikmal Hisham) hanya mempunyai aura ketika bersama dengan BN. Sekarang ini, aura mereka hanya dilihat semasa menjadi Menteri dan Timbalan Menteri.
“Sekiranya tidak memegang jawatan dalam kerajaan, mereka tiada aura. Mereka berpegang kepada keris taming sari (UMNO) dan tanpa keris itu, tiadalah kedua-duanya (dalam Parlimen Jeli dan Tanah Merah),” katanya.
Beliau berkata demikian ketika ditemui selepas Program Jelajah Pendidikan Luar Bandar Peringkat Negeri Kelantan 2022 di Sekolah Menengah Kebangsaan Kok Lanas di sini hari ini.

Mengulas lanjut, Md. Alwi berkata, UMNO beranggapan kedua-dua pemimpin yang melompat parti itu tidak kekal dengan perjuangan malah hanya mementingkan jawatan sebagai Menteri dan Timbalan Menteri sahaja.
Pada PRU14, Mustapa Mohamed yang merupakan Menteri di Jabatan Perdana Menteri (Ekonomi) memperoleh undi sebanyak 21,665 dengan majoriti 6,647 undian menewaskan calon Pas, Mohamad Hamid dan Pakatan Harapan (PH), Azran Deraman.
Ikmal Hisham dilantik Timbalan Menteri Pertahanan pula menang dengan majoriti 2,929 undi menewaskan calon Pas, Johari Mat dan PH, Mohamad Fauzi Zakaria.
Kedua-dua pemimpin itu bertanding atas tiket BN pada PRU14 sebelum menyertai Bersatu selepas pilihan raya. – KOSMO! ONLINE


Pembahagian kerusi PN selesai 90 peratus
Oleh MOHD AZLI ADLAN

20 Oktober 2022, 4:29 pm
MARANG – Pembahagian kerusi Perikatan Nasional (PN) bagi Pilihan Raya Umum ke-15 (PRN15) dijangka dimuktamadkan esok.
Bendahari PN, Datuk Seri Ahmad Samsuri Mokhtar berkata, pembahagian kerusi tersebut termasuk di 27 kawasan kritikal di seluruh negara kini sudah 90 peratus selesai.
“Kita (PN) akan bertemu sekali lagi esok bagi merundingkan baki 10 peratus kerusi Parlimen yang masih belum dimuktamadkan.
“Secara dasarnya, hampir semua kerusi (Parlimen) sudah ditentukan wakil PN untuk ditandingi sama ada Pas, Parti Pribumi Bersatu Malaysia (Bersatu), Parti Gerakan Rakyat Malaysia (Gerakan) dan lain-lain,” katanya selepsd menyampaikan Surat Hak Milik Tanah Rancangan Tanah Berkelompok (RTB) DUN Rhu Rendang di sini hari ini.
Dalam perkembangan sama, Ahmad Samsuri memberitahu, PN hampir pasti akan bertanding di semua 27 kerusi Parlimen yang dianggap kawasan kritikal pada PRU15 dijadual 19 November ini.
Naib Presiden Pas itu mendakwa, ia disebabkan Barisan Nasional (BN) seakan tidak berminat untuk berunding tentang pembahagian kesemua kerusi Parlimen terbabit.- KOSMO! ONLINE


Pengumuman tarikh PRU dibuat pada hari jadi Haji Hadi
Oleh MOHD RASDAN AHMAD

20 Oktober 2022, 3:32 pm
PETALING JAYA – Tarikh 20 Oktober hari ini merupakan hari jadi kepada Presiden Pas, Tan Sri Abdul Hadi Awang yang kebetulan jatuh pada pengumuman tarikh Pilihan Raya Umum (PRU) yang dibuat oleh Suruhanjaya Pilihan Raya (SPR) sebentar tadi.
Abdul Hadi yang dilahirkan pada 20 Oktober 1947 itu kini telah menginjak umur 75 tahun dan masih aktif dalam dunia politik tanah air.
Pernah dilantik menjadi Naib Ketua Kesatuan Ulama Islam Sedunia pada tahun 2014 yang mana Dr. Yusuf al-Qaradhawi menjadi ketuanya. 2022 ini adalah tahun ke-19 beliau menjadi Presiden Pas. – KOSMO! ONLINE.


Agong seru calon, penyokong parti berhemah ketika berkempen
Oleh KOSMO!

20 Oktober 2022, 3:45 pm
PETALING JAYA – Yang di-Pertuan Agong, Al-Sultan Abdullah menyeru kepada semua calon dan penyokong parti-parti politik mengamalkan pendekatan berhemah sepanjang tempoh berkempen di sepanjang Pilihan Raya Umum ke-15 (PRU15).
Seri Paduka turut menasihati semua calon bertanding secara sihat dengan mengelakkan kempen menyerang dan akur dengan garis panduan undang-undang serta peraturan yang telah ditetapkan oleh pihak berkuasa, khususnya Suruhanjaya Pilihan Raya dan Polis Diraja Malaysia sepanjang tempoh tersebut hingga hari mengundi pada 19 November depan.
Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, Seri Paduka mengingatkan bahawa dalam kehangatan dan keghairahan berkempen, nilai-nilai murni dan adab perlu dijaga oleh para calon dan penyokong mereka. Jauhkanlah sifat fitnah, provokasi, caci-mencaci dan cela-mencela dengan memburuk dan memperlekehkan sesiapa sahaja semasa berkempen.
“Al-Sultan Abdullah juga bertitah bahawa sifat-sifat tersebut adalah tidak bertepatan dengan nilai-nilai mumi. Sifat-sifat tersebut juga bukan sahaja tersasar daripada landasan kemanusiaan yang sebenar, malah boleh mencetuskan kekacauan serta keadaan huru-hara.
“Sesungguhnya, pada hemat Seri Paduka, kerjasama baik dari semua pihak amat penting di samping menghormati dan menjunjung tinggi institusi kehakiman negara serta sistem Demokrasi Berparlimen dan Raja Berperlembagaan dengan menjadikan kerjasama politik antara parti lebih harmoni,” katanya dalam satu kenyataan.-KOSMO! ONLINE


Lion Air sambung semula penerbangan ke KLIA
Oleh AMREE AHMAD

20 Oktober 2022, 4:16 pm
PUTRAJAYA – Operator udara komersial terbesar Indonesia, Lion Air kembali menyambung semula siri penerbangan rutinnya ke Lapangan Terbang Antarabangsa Kuala Lumpur (KLIA).
Menerusi hantaran Malaysia Airports Holdings Berhad (MAHB) dalam laman sosialnya, ia memaparkan beberapa foto eksklusif pesawat syarikat itu di terminal utamanya baru-baru ini.
“Selamat kembali Lion Air atau kod JT ke KLIA! Ia bakal mengendalikan penerbangan harian Surabaya-Kuala Lumpur melalui pesawat Boeing 737-800,” nukil pentadbir akaun agensi itu.
Berdasarkan semakan laman sesawang berita penerbangan global terkenal, Aero Routes, Lion Air telah pun menyambung balik operasi berjadual harian bermula pada 12 Oktober lalu.
Pesawatnya berlepas setiap hari dari Lapangan Terbang Antarabangsa Juanda iaitu terminal udara ketiga terbesar di Indonesia pukul 8.30 pagi dan tiba di KLIA pukul 12.10 tengah hari.
Ia menggunakan kod JT168 manakala penerbangan balik dari KLIA dengan kod JT169 pula berlepas pukul 1 tengah hari dan tiba di sana pada pukul 2.40 petang waktu Indonesia Barat.

Terdahulu, Lion Air yang diuruskan oleh PT Lion Mentari Airlines itu terpaksa menggantung penerbangan ke KLIA pada tahun 2020 lalu susulan kebimbangan penularan wabak Covid-19.-KOSMO! ONLINE


Pengguna vape berdepan risiko kecederaan paru-paru – KJ
Oleh PETAH WAZZAN ISKANDAR

20 Oktober 2022, 4:22 pm
PUTRAJAYA – Jutaan pengguna rokok elektronik atau vape di Malaysia berdepan penyakit kecederaan paru-paru yang dikenali sebagai E-cigarette Or Vaping Product Use-Associated Lung Injury (Evali) sekali gus berisiko mengalami kecacatan kekal pernafasan dan kematian.
Menteri Kesihatan, Khairy Jamaluddin Abu Bakar berkata, Kajian Kesihatan dan Morbiditi Kebangsaan (NHMS) tahun 2019 menunjukkan terdapat kira-kira 1.1 juta pengguna rokok elektronik atau vape di Malaysia malah jumlahnya semakin bertambah hingga memerlukan kejadian penyakit Evali perlu dipantau.
Khairy Jamaluddin ketika berucap pada Majlis Pelancaran Panduan Amalan Klinikal Pengurusan Evali di kementeriannya di sini, hari ini.- Foto FAISOL MUSTAFA
Beliau berkata, penyakit Evali mula didiagnosis pada tahun 2019 di Amerika Syarikat apabila sebanyak 2,800 kes kecederaan paru-paru dan 68 kematian.
Katanya lagi, bagi kes Evali yang dilaporkan di Malaysia sehingga kini merekodkan dua kes pada tahun 2019 manakala lapan kes dikenal pasti melalui kajian Pusat Perubatan Universiti Malaya pada tahun 2021.
“Namun, jumlah yang dilaporkan ini berkemungkinan lebih rendah dari jumlah kes yang sebenar akibat tiadanya garis panduan serta penerangan tentang Evali. Penyakit ini sangat bahaya dan ia wujud dan mitos mengatakan vape lebih selamat daripada rokok tembakau tapi tidak bermakna ia sifar risiko.
“Bagi tahun 2022 pula, bermula dari Jun hingga September, iaitu selepas arahan notifikasi dikeluarkan, sebanyak empat kes disyaki Evali telah dilaporkan kepada KKM dan sedang dalam penyiasatan lanjut pegawai di lapangan,” katanya ketika menyampaikan ucapan pelancaran Panduan Amalan Klinikal Pengurusan Evali di sini hari ini.- KOSMO! ONLINE


Projek mega ayam diarah tutup, henti kerja
Oleh ABDUL RAZAK IDRIS

20 Oktober 2022, 5:12 pm
KUALA LANGAT – Pemaju projek mega ayam telah diarahkan memberhentikan serta-merta kerja-kerja pembangunan reban ayam tertutup di dua lot Mukim Batu berhampiran Kampung Tanjung Sepat Darat di sini.
Majlis Perbandaran Kuala Langat (MPKL) berkata, pihaknya turut mengeluarkan dua notis iaitu pemberitahuan dan kesalahan kepada pemaju projek pada 18 Oktober lalu kerana menjalankan kerja tanah tanpa kelulusan dan kebenaran pihaknya.
Katanya, pemaju juga telah diarahkan membaikpulih kerosakan Jalan Jati (Jalan Jabatan Kerja Raya) susulan kerja-kerja tanah tersebut.
“Pemaju dilihat akur dengan arahan memberhentikan kerja tersebut dan tapak telah dipalang dengan pita keselamatan oleh MPKL.
“Seperti sedia maklum, bantahan telah dilakukan oleh penduduk setempat mendakwa kerja pembinaan bangunan reban ayam jenis tertutup tersebut telah merosakkan struktur jalan ekoran daripada kenderaan yang membawa muatan berat bagi tujuan tambakan tanah,” katanya dalam kenyataan hari ini.
Terdahulu Kosmo! hari ini melaporkan penduduk Kampung Tanjung Sepat Darat di sini bimbang kesihatan mereka akan terjejas ekoran berlaku pencemaran bau dan pembiakan lalat yang didakwa berpunca daripada projek mega penternakan ayam di situ.

Selain itu, penduduk juga mendakwa kawasan perparitan di situ juga tercemar susulan jarak tapak projek dengan kawasan perumahan hanya satu kilometer.
MPKL memaklumkan pihaknya ada menerima permohonan cadangan pembinaan bangunan reban ayam jenis bertutup, rumah pekerja dan lain-lain kemudahan sokongan daripada pihak pemaju sebelum ini.
Tambahnya, permohonan itu telah diluluskan dengan syarat perlu mematuhi keperluan teknikal dalam Mesyuarat Jawatankuasa Pusat Setempat (JKOSC) bil. 9/2022 bertarikh 10 Mei lalu.
“Bagaimanapun, kelulusan penuh kebenaran merancang bagi pembangunan ini masih belum dikeluarkan MPKL.
“Mesyuarat Jawatankuasa Pusat Setempat pada 18 Oktober lalu telah mengarahkan agar pembangunan bangunan reban ayam jenis tertutup tersebut dihentikan dan satu sesi perbincangan diadakan melibatkan penduduk dengan pihak pemaju berkenaan dalam masa terdekat,” katanya.
Mengulas lanjut, MPKL menegaskan pihaknya tidak lagi meluluskan permohonan reban ayam tertutup untuk tujuan komersil di kawasan zon pertanian bermula 24 Ogos 2022 selaras dengan Rancangan Tempatan Kuala Langat (Pengubahan 2) 2030 yang telah diwartakan.
“Berdasarkannya, penternakan ayam hanya dibenarkan di kawasan Agroternak Batu (BPK 7.4 : Batu Laut) dan kawasan yang dibenarkan oleh Pihak Berkuasa Negeri sahaja,” jelasnya. -KOSMO!ONLINE


Bukan salib, tapi itu pisau belati! – Aaron Aziz
20 Oktober 2022, 2:52 pm
PETALING JAYA – Pelakon Aaron Aziz meminta netizen agar membuka minda dan berfikiran positif sebelum menuduh orang lain dengan perkara yang tidak betul.
Pesanan tersebut diutarakan pelakon filem KL Gangster itu selepas sebuah video dalam TikToknya dikecam netizen gara-gara menampilkan dirinya bertatu di bahagian leher.
Tatu tersebut yang merupakan solekan untuk lakonan terbaharunya menuai perhatian kerana didakwa merupakan lambang salib.
“Itu bukan salib. Itu dagger (pisau belati). Kau orang ingat aku kafir ke apa? Itu pisau!
“Semua pisau termasuk pisau belati mesti ada batang pemegang berbentuk begitu. Lainlah kalau aku pakai pisau mentega yang kau orang guna untuk sapu Nutella, peanut butter dan jem. Takkan nak pakai pisau itu,” katanya tegas.
Video berkenaan yang dimuat naik Aaron atau nama sebenarnya Aaron Mustapha Aziz, 46, tiga hari lalu turut menuai respons teruja daripada peminat.

Rata-ratanya tidak sabar menantikan aktor yang popular dengan watak ikonik Malik dalam filem KL Gangster itu kembali dengan naskhah filem aksi gengster.
Bagaimanapun, tatu palsu tersebut merupakan solekan untuk lakonan aktor kelahiran Singapura itu dalam sebuah filem aksi baharu berjudul The Original Gangster.
Hasil tinjauan, selain Aaron, filem yang diarahkan oleh Syamsul Yusof tersebut turut dibintangi oleh Beto Kusyairy, Sharnaaz Ahmad, Yayan Ruhian, Rosyam Nor dan Syamsul sendiri. – KOSMO! ONLINE


5,694 mahasiswa IPMA terima peranti siswa Keluarga Malaysia
Oleh ALWANI ZAFIRAH

20 Oktober 2022, 3:17 pm
KUALA LUMPUR – Seramai 5,694 mahasiswa dari kumpulan B40 Institusi Pendidikan MARA (IPMa) mula menerima peranti di bawah Program Peranti Siswa Keluarga Malaysia, Kementerian Komunikasi dan Multimedia Malaysia (K-KOMM).
Menteri Pembangunan Luar Bandar, Datuk Seri Mahdzir Khalid berkata, kementeriannya menerima hampir 10 ribu permohonan daripada lima institusi IPMa.
“Peranti ini diberikan kepada mahasiswa yang layak di bawah Fasa 1 bermula pada 3 September lalu, manakala pengagihan peranti di bawah Fasa 2 pula telah mula diagihkan pada bulan Oktober selepas permohonan Fasa 2 dilanjutkan hingga 30 September lalu,” katanya dalam satu kenyataan hari ini.
Katanya, peranti tersebut diberikan secara hak milik kepada mahasiswa tanpa perlu memulangkannya semula kepada kerajaan selepas tamat sesi pengajian.
Tambah Mahdzir, di peringkat institusi pengajian tinggi (IPT) KPLB, mahasiswa yang menerima peranti tersebut adalah dari Universiti Kuala Lumpur (UniKL), University College Agroscience Malaysia (UCAM), Kolej Universiti Poly-Tech Mara (KUPTM), Kolej Poly-Tech Mara (KPTM) dan German-Malaysian Institute (GMI).
“Kepada mereka yang belum menerima peranti ini, saya akan mengesyorkan kepada Perdana Menteri agar inisiatif peranti siswa ini diteruskan kepada lebih banyak institusi pendidikan di bawah KPLB yang lain.

“Antaranya seperti Kolej Profesional MARA (KPM), Institut Kemahiran MARA (IKM), Kolej Kemahiran Tinggi MARA (KKTM) dan lain-lain IPT KPLB bagi memastikan mahasiswa menerima manfaat daripada inisiatif tersebut,” jelasnya.
Terdahulu Mahdzir merasmikan Majlis Penyampaian Peranti Siswa Keluarga Malaysia peringkat KPLB di UniKL Kampus Kota, Jalan Sultan Ismail hari ini.
Pada majlis itu, seramai 200 mahasiswa dari lima buah IPMa dari zon tengah melibatkan UniKL MIIT, UniKL Business School, KUPTM KL, KPTM Bangi dan GMI menerima peranti berkenaan. – KOSMO! ONLINE


‘Kalau Caprice nak saman, silakan’ – Ameer Ali Mydin
Oleh KOSMO!

20 Oktober 2022, 3:09 pm
PETALING JAYA – “Kami (Mydin) tak ada sebut nama Caprice atau ‘tag’ Caprice dalam hantaran kami, kenapa dia nak terasa”.
Demikian maklum balas diberikan oleh Pengarah Urusan Mydin, Datuk Wira Dr. Ameer Ali Mydin berhubung tindakan penyanyi rap sensasi, Ariz Ramli atau Caprice yang bakal menyaman pasar raya tersebut sebanyak RM30 juta.
Katanya, pihaknya tidak membuat sebarang kesalahan dalam mana-mana ciapan dan hantaran yang dimuat naik di platform media sosial Mydin serta tiada sebarang unsur perlian atau menghina individu tertentu.
“Siapa makan cili, dia yang rasa pedas.
“Kalau betul Caprice nak saman, hantar surat saman kepada pihak kami, biar peguam saya nanti akan semakkan,” katanya ringkas.
Semalam, Caprice menerusi hantarannya di Instagram memaklumkan, dia tidak teragak-agak untuk menyaman Mydin sekiranya tiada sebarang permohonan maaf daripada pihak tersebut dalam tempoh 24 jam susulan ciapan yang didakwa memalukan dirinya.

Bagaimanapun, Caprice hari ini sekali lagi memuat naik hantaran di InstaStory menawarkan perbelanjaan secara percuma kepada rakyat Malaysia di pasar raya tersebut.
“Cap nak belanja rakyat Malaysia beras, minyak dan tiga bahan lain ikut pilihan anda secara percuma minggu hadapan. Pilih lokasi mana korang (kalian) nak Cap belanja.
“Subang Jaya, Bukit Jelutung atau Batu Caves,” tulisnya.
Mengulang lanjut, Ameer Ali mengatakan sekiranya benar Caprice ingin melakukan kerja amal di pasar rayanya, dia amat mengalu-alukan kehadiran mereka selain menawarkan 1 kilogram (kg) paket gula kepada yang terlibat.
“Baguslah kalau Caprice nak buat kerja amal, bantu orang ramai, jangan lupa hubungi pihak Mydin ikut cawangan yang diinginkan.
“Saya pun nak bantu juga, bagi yang terlibat Mydin akan beri 1kg gula kepada anda,” katanya. – KOSMO! ONLINE


Amaran ribut petir di Sabah, Sarawak
Oleh KOSMO!

20 Oktober 2022, 3:12 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan negeri Sabah dan Sarawak pada petang ini.
MetMalaysia dalam satu kenyataan berkata, amaran tersebut dikeluarkan susulan hujan lebat dan angin kencang yang diramalkan akan melanda beberapa daerah di negeri itu sehingga pukul 5 petang nanti.
“Ribut petir, hujan lebat dan angin kencang dijangka di negeri Sarawak melibatkan daerah Kuching, Samarahan, Mukah (Daro, Matu, Dalat dan Mukah) dan Limbang (Lawas).
“Sementara itu, di Sabah pula, daerah yang terlibat ialah di Pedalaman (Sipitang, Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Sandakan (Kinabatangan dan Sandakan),” katanya di sini hari ini.
MetMalaysia berkata, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE


Bertudung sebab Allah, bukan sebab suami, sesiapa – Fouziah Gous
Oleh MOHD. HAIKAL ISA

20 Oktober 2022, 2:45 pm
PETALING JAYA – Enggan berlagak ‘Tuhan’ dan membuta tuli mencampuri isu melibatkan agama, pelakon dan usahawan, Datin Fouziah Gous memilih pendekatan untuk tidak menghakimi mana-mana pihak.
Pemilik nama lengkap, Nor Fouziah Mohd. Gous itu berkata, setiap manusia tidak akan pernah mampu lari daripada melakukan kesilapan baik yang berkopiah, bertudung atau mereka yang belum terbuka hati menutup aurat dengan sempurna.
“Saya tak rasa orang yang tak pakai tudung semua itu jahat atau tiada niat nak jadi baik dan saya tak rasa fizikal (apa yang mereka pakai) melambangkan peribadi mereka.
“Kita tak tahu, entah-entah mereka lebih baik daripada kita. Kadang-kadang, seseorang itu ‘bising’ (loud) tapi di belakang, mereka lebih baik daripada apa yang kita nampak.
“Bagi saya secara peribadi, iman kita tidak perlu terbantut disebabkan orang lain. Macam saya pakai tudung sebab Allah bukan orang bahkan bukan sebab suami saya,” katanya kepada Kosmo! Online.
Diminta pandangan tentang isu melibatkan segelintiir golongan agama yang tersepit dalam kes mahkamah, Fouziah, 40, lebih selesa mengambil pendekatan tidak terlalu menempel mahupun melontarkan pendapat.
Menurutnya, lebih baik meletakkan fokus kepada perkara yang lebih memberi manfaat kepada diri, orang tersayang dan masyarakat daripada terlalu sibuk mencanang aib orang lain dalam gelanggang media sosial.

“Jangan kerana seorang dua, kita nak salahkan agama. Saya tak suka hakimi orang dan sampai sekarang saya percaya, selagi kejahatan seseorang itu saya tak nampak atau rasa, pasti ada kebaikan dalam diri mereka yang kita boleh kenang.
“Selagi tak menyusahkan atau berhutang dengan saya misalnya, saya tak nak campuri urusan mereka. Baik kita jaga kita.
“Saya pun sekarang tengah nak istiqamah bukan dari segi percakapan dan pakaian sahaja bahkan dari segi amalan juga.
“Tanya diri kita sama ada kita jaga tak mak ayah, keluarga dan orang susah di sekeliling kita. Saudara-mara perlu bantuan, kita tolong atau sebagainya. Itu yang kita kena fokus.
“Daripada nak pening pasal orang lain atau kata netizen, baik kita salurkan bantuan buat mereka yang memerlukan terutama darah daging sendiri,” tuturnya.
Fouziah yang merupakan isteri kepada usahawan, Datuk Mohd. Zhafran Md Yusof mula berhijab penuh sejak 2018.
Sejak kebelakangan ini, banyak kes jenayah seksual yang masih dalam perbicaraan mahkamah melibatkan figura berstatus pendakwah bebas popular menjadi perbualan hangat orang ramai sekali gus menjemput perdebatan netizen. – KOSMO! ONLINE


Isteri mengidam bau bekas kekasih, rupanya pernah terlanjur
Oleh KOSMO!

20 Oktober 2022, 2:41 pm
PETALING JAYA – Hancur hati seorang suami apabila mengetahui zuriat dikandung isterinya adalah anak kepada lelaki lain yang juga merupakan bekas kekasih wanita itu.
Terbaharu, tular di media sosial tangkap layar hantaran seorang lelaki yang memaklumkan isterinya yang sedang hamil mengidam bau bekas kekasihnya.
“Isteri aku punya gila dia masa mengandung dia mengidam minta nak bau ex boyfriend (bekas kekasih) dia. Masa dia cakap aku ingat gurau rupa-rupanya betul serius.
“Aku cakap beritahu lah wangian jenama apa bekas kekasih dia pakai biar aku cari. Isteri aku cakap dia tak tahu tapi masih boleh ingat bau itu, tulisnya.
Menurut lelaki itu, disebabkan rasa kasihan dengan anak, dia sanggup menghabiskan wang untuk membeli segala jenis wangian dengan berharap dapat memenuhi keinginan isterinya.
“Demi anak dalam perut itu aku beli macam-macam wangian masih jugak bukan bau yang isteri aku nak. Aku cakap jangan dilayan perasaan syaitan itu.

“Dah tak pasal merajuk tarik muka dengan aku,” katanya.
Tangkap layar pengakuan seorang lelaki yang tular di media sosial sejak beberapa hari lalu.
Untuk tidak memanjangkan masalah, lelaki itu memberi keizinan kepada isterinya untuk menghubungi bekas kekasihnya itu dan meminta lelaki berkenaan menghantar wangian yang dipakai olehnya.
“Akhirnya aku cakap pada isteri aku minta dia hubungan bekas kekasih dia suruh kirimkan minyak wangi apa dia pakai. Aku malas nak panjang cerita,” ujarnya.
Lebih menyedihkan, apabila lelaki tersebut dimaklumkan bahawa isterinya pernah curang dengan bekas kekasihnya itu, malah anak yang dikandungnya juga daripada benih lelaki berkenaan.
“Untuk status anak dalam kandungan, berat untuk aku beritahu yang statu bayi tersebut bukan darah daging aku. Terlalu kecewa bila aku ingatkan balik semasa aku tahu keputusan ‘paternity’ dan DNA itu,” luahnya.
Rata-rata pengguna yang mengikuti kisahnya itu menitipkan kata-kata semangat kepada lelaki tersebut agar kuat menghadapi ujian Allah.
“Kuat semangat bro, kalau dia bukan jodoh, lepaskan dia cara baik, kalau kau ikhlas dengannya, bimbingnya jadi isteri yang sempurna,” kata Md. Shafiq. – KOSMO! ONLINE


Lebih 1,000 individu dapat kerja di Karnival Kerjaya Keluarga Malaysia 2022
Oleh NUR HUDA MUSA

20 Oktober 2022, 3:21 pm
PETALING JAYA – Seramai 1,102 individu berjaya mendapat pekerjaan, manakala 3,988 yang lain mara ke saringan temu duga peringkat seterusnya menerusi Karnival Kerjaya Jamin Kerja Keluarga Malaysia 2022 yang berlangsung dari 14 hingga 16 Oktober 2022 di Pusat Dagangan Antarabangsa Melaka (MITC), Melaka.
Pertubuhan Keselamatan Sosial (Perkeso) dalam satu kenyataan berkata, karnival yang dianjurkan oleh kerajaan negeri bersama Kementerian Sumber Manusia menerusi agensinya dan Kementerian Sains, Teknologi dan Inovasi (MOSTI) itu juga menyaksikan penglibatan seramai 42 majikan daripada pelbagai sektor.
Penglibatan majikan-majikan itu turut menawarkan sebanyak 5,500 peluang pekerjaan dari dalam dan luar negeri Melaka.
“Selain sambutan yang menggalakkan dengan hampir 6,500 pengunjung hadir ke karnival ini, keistimewaan jelajah karnival pada kali ini juga memperlihat penglibatan aktif majikan dalam sektor bioteknologi yang menawarkan hampir 10 peratus peluang kerjaya daripada keseluruhan jawatan kosong.
“Majikan lain yang turut serta termasuk daripada sektor awam, Syarikat Berkaitan Kerajaan (GLC), perkilangan, kewangan, peruncitan dan kesihatan,” katanya di sini hari ini.
Selain itu katanya, Perkeso turut mengadakan sesi temu duga terbuka secara ‘walk-in’ pada setiap minggu di semua pejabat Perkeso di seluruh negara dan secara harian di beberapa pejabat Perkeso utama seperti Putrajaya bagi membantu Keluarga Malaysia memperoleh pekerjaan dengan mudah dan cepat.

“Bagi menarik lebih ramai majikan untuk menyertai temu duga terbuka ini, Perkeso turut berbesar hati dan mengalu-alukan mereka yang mempunyai jawatan kosong untuk hadir di mana-mana Pejabat Perkeso Negeri dan menggunakan fasiliti yang disediakan secara percuma seperti tempat temu duga.
“Di samping itu, para majikan juga disaran mendaftar dengan program Jamin Kerja Insentif Penggajian (JKIP) iaitu inisiatif Kerajaan di bawah Bajet 2022 untuk memberi insentif kepada majikan yang membuat pengambilan pekerja kepada kepada golongan sasar seperti penganggur dan golongan rentan,” ujarnya.
Katanya, insentif khas juga disediakan kepada majikan dalam sektor pelancongan yang membuat pengambilan pekerja daripada golongan menganggur untuk sekurang–kurangnya dua bulan.
“Menerusi JKIP, seramai 300,000 Keluarga Malaysia disasarkan untuk dibantu mendapat penempatan pekerjaan dengan peruntukan sebanyak RM2 bilion.
“Justeru, para majikan diseru untuk segera mendaftar demi memanfaatkan bantuan kerajaan ini yang menawarkan insentif kewangan sehingga RM42,000 untuk tempoh 12 bulan bagi setiap pekerja baharu,” tambahnya. – KOSMO! ONLINE


Tiket penerbangan naik dua kali ganda selepas tarikh PRU15 diumum
Oleh KOSMO!

20 Oktober 2022, 2:44 pm
PETALING JAYA – Orang ramai meluahkan rasa kecewa apabila terdapat syarikat penerbangan yang menaikkan harga tiket dua kali ganda pada tarikh Pilihan Raya Umum ke-15 (PRU15) diadakan iaitu 19 November depan.
Tinjauan di media sosial mendapati, rata-rata pengundi mendakwa harga tiket penerbangan untuk pulang ke Sabah dan Sarawak tiba-tiba naik mendadak sebaik sahaja tarikh PRU15 diumumkan hari ini.
Seorang pengguna Twitter mendakwa, dia terkejut apabila laman web sebuah syarikat penerbangan tiba-tiba tergendala semasa dia sedang membuat pembayaran.
Katanya, selepas tergendala seketika, laman web tersebut telah menukar harga tiket penerbangan dua hala dari Johor ke Kuching, Sarawak yang ditempah olehnya pada 18 November menjadikan harga tiket berjumlah RM730 dari RM360.
“Tadi sempat ‘survey’ sebelum umum tarikh PRU15 harga masih RM150 sehala. Sekarang dah RM400 sehala,” kata seorang lagi pengguna Twitter.
“Selalu harga tiket dari Singapura ke Pulau Pinang SGD150 saja, tiba-tiba naik SGD384 pula dekat tarikh nak PRU15,” kata N.S.

“Harga asal beberapa minit selepas tarikh PRU15 diumumkan, RM279.45 dari Pulau Pinang ke Kota Kinabalu, Sabah. Bila mahu ‘check-out’ tiba-tiba naik harga RM568.96,” kata Acup.
Terdahulu, Kosmo! Online melaporkan teka-teki rakyat berhubung tarikh mengundi bagi PRU15 akhirnya terjawab selepas Suruhanjaya Pilihan Raya (SPR) menetapkan 19 November sebagai hari pengundian. – KOSMO! ONLINE


Selepas sebulan, bangkai helikopter dibawa keluar dari lokasi nahas
Oleh ASLIZA MUSA

20 Oktober 2022, 3:26 pm
TAPAH – Bangkai helikopter jenis Eurocopter EC120B yang terhempas di Hutan Simpan Chikus berhampiran Kampung Kenangan, Bidor bulan lalu, di bawa keluar dari lokasi nahas semalam.
Ketua Polis Daerah Tapah, Superintendan Wan Azharuddin Wan Ismail berkata, kerja-kerja mengalihkan bangkai helikopter itu bermula pukul 12 tengah hari menggunakan jengkaut.
Katanya, operasi itu dilakukan syarikat pengendali helikopter, Hammock Helicopter Sdn. Bhd.
“Bangkai helikopter telah diangkat dan diletakkan di atas ‘lowloader’ dari tempat kejadian.
“Pada pukul 1 tengah hari, helikopter telah dibawa keluar dari kawasan nahas untuk diletakkan di hangar syarikat itu di Subang bagi siasatan lanjut oleh Biro Siasatan Kemalangan Udara (BSKU),” katanya ketika dihubungi di sini hari ini. – KOSMO! ONLINE


Bantu rakyat tiada dalam kamus PH – Zahida
Oleh MOHD RASDAN AHMAD

20 Oktober 2022, 2:48 pm
PETALING JAYA – Peranan sesebuah kerajaan sudah tentulah untuk mengurus ekonomi dan membantu rakyat namun itu semua tiada dalam kamus Pakatan Harapan (PH) yang dipilih rakyat pada Pilihan Raya Umum (PRU) ke-14 yang lalu.
Ketua Pergerakan Puteri UMNO, Datuk Zahida Zarik Khan berkata, apa sahaja dasar yang baik untuk rakyat mereka tamat dan kurangkan malah pakej-pakej bantuan banyak dipotong dan banyak yang dihentikan.
“Bukan kerana tidak mampu dalam sudut kewangan, tetapi sebenarnya kegagalan PH mengurus serta mahu menjayakan propaganda mereka menunjukkan kerajaan BN dahulu teruk,” katanya dalam hantaran menerusi laman Facebook miliknya hari ini.
Tambahnya lagi, PH dan serpihannya tak pernah kisah kesusahan nelayan, petani, penternak, penoreh dan kumpulan rakyat yang memerlukan bantuan daripada kerajaan.
“Yang mereka mahukan kuasa untuk menghukum musuh. Rakyat perlu buat apa? Pemimpin PH minta lupakan kesusahan dan belajar ‘ikat perut’,” katanya yang mengimbau kembali pentadbiran PH selama 22 bulan lalu. – KOSMO! ONLINE.


Cuti Deepavali lebuh raya utama sesak
Oleh KOSMO!

21 Oktober 2022, 9:48 pm
PETALING JAYA – Aliran trafik sesak dan perlahan di lebuh raya utama sejak petang tadi berikutan orang ramai mengambil kesempatan pulang ke kampung atau bercuti ke tempat tumpuan pelancong susulan cuti hujung minggu dan cuti Deepavali.
Berdasarkan kemas kini Twitter Lembaga Lebuhraya Malaysia (LLM), aliran trafik dilaporkan perlahan di Lebuh Raya Utara – Selatan susulan pertambahan kenderaan.
“Bagi arah selatan, lokasi terlibat dari Universiti Putra Malaysia (UPM) ke Kajang; Ayer Keroh ke Jasin.
“Manakala arah utara, trafik sesak dari Senai Utara ke Kulai; Hentian Sebelah Kulai ke Sedenak; Hentian Sebelah Senawang ke Seremban; Bangi ke Southville City,” katanya dalam satu ciapan sebentar tadi.
Situasi sama melibatkan Lebuh Raya Kuala Lumpur – Karak (KLK) apabila trafik perlahan dari arah timur (Kuantan), sebelum masuk Tol Gombak; Genting Sempah ke Bukit Tinggi serta turut sesak lima kilometer (km) dari Bukit Tinggi ke Bentong.
“Maklumat awal yang diterima LLM, terdapat kemalangan di KM 54.1EB,” katanya.

Sementara itu, bagi arah barat (Kuala Lumpur) pula, trafik perlahan dari Hentian Gombak ke Tol Gombak.
Dalam kenyataan lain, LLM melaporkan trafik sesak melibatkan hampir kesemua lebuh raya sekitar ibu negara menuju ke arah utara dan selatan pada malam ini.
Tambah LLM, beberapa kemalangan turut dilaporkan melibatkan laluan lebuh raya utama disamping cuaca ketika ini sedang hujan berserta ribut petir.
Turut diingatkan juga supaya pengguna lebuh raya memandu dengan penuh berhati-hati serta mematuhi peraturan yang telah ditetapkan. – KOSMO! ONLINE


RNF tiada masalah bantu Quartararo di Sepang
Oleh MUHAMMAD RIDUAN MOHD HANAFIAH

21 Oktober 2022, 8:26 pm
SEPANG – Prinsipal pasukan WithU Yamaha RNF MotoGP, Datuk Razlan Razali tidak menolak sebarang kemungkinan bahawa mereka sedia untuk bantu Fabio Quartararo di Grand Prix (GP) Malaysia sekiranya mendapatkan arahan daripada pasukan Yamaha.
Tegas Razlan, ketika ini pihaknya tidak menerima sebarang ‘Team Order’ kerana mereka sedar bahawa jurang kesemua pelumba Yamaha dengan Quartararo terlalu jauh.
Namun, jika ada keperluan untuk membantu  Quartararo terutama perebutan gelaran dunia MotoGP RNF sedia mempertimbangkannya.
“Setakat ni, jurang antara Quartararo dengan pelumba Yamaha lain amat jauh. Jadi, tiada sebarang sebab untuk memberikan ‘team order’.
“Tetapi sewaktu GP Australia dan ketika itu Quartararo melakukan kesilapan, dia berada di belakang, Cal Crutchlow dan Darryn Binder, kita beritahu mereka menerusi ‘board’ yang menyatakan Quartararo ada di belakang.
“Kita bagi laluan kepadanya untuk memintas. Itu sajalah yang kami boleh lakukan. Tetapi tidak tahu jika jurang mereka (ketika berlumba) di Sepang akan jauh atau dekat tapi setakat ini memang tiada (team order).

Ketika ini, Quartararo jelas tidak begitu bernasib baik apabila gagal membawa pulang sebarang mata ketika beraksi di GP Australia yang menyaksikan takhtanya dirampas selepas Francesco Bagnaia mendahului saingan dengan kelebihan 14 mata.
Situasi tersebut membolehkan Bagnaia merangkul gelaran juara dunia pada Ahad ini jika dia muncul juara di Litar Antarabangsa Sepang (SIC) dan Quartararo menduduki tempat keempat atau lebih rendah. – KOSMO! ONLINE


Hampir seluruh negara berdepan cuaca buruk malam ini
Oleh NUR ALWANI ZAFIRAH KHAIRUL

21 Oktober 2022, 8:07 pm
PETALING JAYA – Sebanyak 11 negeri berdepan hujan lebat berserta ribut petir dan angin kencang yang dijangka berlarutan sehingga lewat malam hari ini.
Jabatan Meteorologi Malaysia (MetMalaysia) dalam laporannya di Facebook memaklumkan, antara kawasan terlibat di Kedah adalah Kubang Pasu, Padang Terap dan Sik.
Selain itu, hampir seluruh Perak diramal berdepan cuaca buruk malam ini melibatkan sekitar utara Semenanjung.
Tambah MetMalaysia, di Pantai Timur pula hujan lebat dilaporkan berlaku di Kelantan (Jeli dan Gua Musang) serta Terengganu (Hulu Terengganu, Dungun dan Kemaman) dan di seluruh Pahang.
“Bagi Selangor (Hulu Langat dan Sepang) dan juga Putrajaya .
“Hujan lebat dan ribut petir turut berisiko di sekitar Negeri Sembilan (Jelebu, Seremban, Port Dickson, Kuala Pilah, Rembau dan Jempol),” katanya.

Dalam kenyataan sama, beberapa daerah di Sarawak seperti Bintulu (Bintulu dan Sebauh), Miri (Subis, Beluru, Telang Usan dan Marudi) dan Limbang turut berisiko cuaca buruk malam ini.
“Sabah melibatkan Pedalaman (Sipitang, Tenom, Kuala Penyu, Beaufort dan Keningau) serta Labuan. – KOSMO! ONLINE


Rumah wanita ‘dihujani’ ratusan ulat sebelum sedar jiran rumah atas meninggal dunia
Oleh KOSMO!

21 Oktober 2022, 9:00 pm
LONDON – Seorang wanita trauma apabila rumahnya ‘dihujani’ beratus-ratus ekor ulat sebelum mendapati jirannya di tingkat atas sudah meninggal dunia, lapor akhbar Daily Star semalam.
Liv, 21, menyedari ulat-ulat itu jatuh dari lubang di siling apartmennya dan situasi itu berlarutan selama hampir seminggu.
Dalam satu klip video di TikTok, Liv mendakwa jirannya di tingkat atas sudah meninggal dunia dan ulat-ulat itu berasal dari mayat yang reput.
“Ulat telah jatuh dari siling saya selama enam hari. Ia bukan dua, malah bilangannya mencapai ratusan ekor,” tambahnya.
Liv turut bertanya kepada jiran sebelah rumah sama ada mereka pernah menemui sebarang pepijat atau ulat di apartmen mereka.
“Jiran-jiran naik ke atas dan menekan loceng rumah itu tetapi tiada jawapan, sebelum terhidu bau busuk lalu menghubungi polis,” katanya.

Dia memaklumkan kepada tuan tanah mengenai kejadian itu tetapi tidak ditawarkan kediaman sementara dan kakitangan untuk membersihkan apartmen itu.
Menurut Liv, seluruh apartmen itu berbau seperti mayat. – Agensi


Talian HEAL 15555 operasi hari ini
Oleh KAMARIAH KHALIDI

21 Oktober 2022, 7:41 pm
CYBERJAYA- Talian Krisis Kesihatan Mental Kebangsaan atau talian HEAL 15555 yang dikendalikan Pegawai Psikologi Kementerian Kesihatan mula beroperasi hari ini.
Menteri Kesihatan, Khairy Jamaluddin Abu Bakar berkata, talian itu merupakan penambahbaikan ke atas Talian Bantuan Perkhidmatan Sokongan Psikososial (MHPSS) bertujuan menggalakkan individu menghadapi masalah kesihatan mental tampil mendapatkan bantuan awal.
“Pada 10 Oktober bersempena dengan sambutan Hari Kesihatan Minda Sedunia, saya umumkan penambahbaikan ke atas talian MHPSS dengan mewujudkan talian lima digit dikenali sebagai Talian HEAL 15555 yang mula beroperasi pada hari ini.
“Perkataan HEAL itu bermaksud ‘Help with Empathy and Love’ dan ia akan beroperasi bermula pukul 8 pagi sehingga 12 tengah malam setiap hari termasuk cuti umum,” katanya ketika berucap pada Majlis Perasmian Pusat Kecemerlangan Kesihatan Mental Kebangsaan (NCEMH) di sini tadi.
Mengenai NCEMH, Khairy berkata, pusat berkenaan dapat meminimumkan jurang perkhidmatan dan mempertingkatkan perkongsian sumber kepakaran kesihatan mental melalui gabungan pakar melalui pendekatan bio-psikososial dan aspek spiritual.
Jelas beliau, pada peringkat permulaan, pusat berkenaan akan beroperasi dengan 30 anggota terdiri daripada pelbagai profesion bagi menjalankan skop perkhidmatan di bawah NCEMH.

“Terdapat lima skop utama di bawah pusat kecemerlangan ini yang akan berfungsi sebagai satu pusat kawalan dan koordinasi perkhidmatan kesihatan mental, perkongsian pintar agensi awam, swasta dan pertubuhan badan bukan kerajaan (NGO).
“Ia juga akan menjadi pusat rujukan setempat dan latihan termasuk proses akreditasi dan ‘credentialing’ program kesihatan mental,” ujarnya. – KOSMO! ONLINE


Tambak Johor sesak sempena Deevapali
Oleh KOSMO!

21 Oktober 2022, 7:45 pm
JOHOR BAHRU – Perayaan sambutan Deevapali yang disambut pada hari Isnin 24 Oktober depan memberi peluang kepada warga Singapura bercuti di Johor.
Cuti panjang selama tiga hari bermula sabtu menyebabkan ratusan kenderaan dari Singapura beratur panjang bermula dari Pusat Pemeriksaan Imigresin Singapura hingga di Bangunan Sultan Iskandar (BSI).
Tinjauan Utusan mendapati kenderaan dari Singapura mula bersesak di Tambak Johor sejak jam 4 petang tadi sebaik habis kerja di replublik tersebut.
Begitu juga dengan kenderaan dari BSI menuju ke Singapura turut beratur panjang namun keadaan aliran lalulintas terkawal walaupun hujan pada sebelah petang. – KOSMO! ONLINE


Misi The City Boys aibkan ‘Pak Arab’
Oleh MOHD. FITRIE MUHAMAD

21 Oktober 2022, 7:42 pm
TONGGAK pertahanan Kuala Lumpur City, Irfan Zakaria sudah cukup masak dengan pendekatan pasukan dari Asia Barat dan penampilan pada final Piala Konfederasi Bolasepak Asia (AFC) menjadi medan untuk merubah persepsi terhadap bola sepak di Asia Tenggara.
Menerusi pengalaman Irfan bermain di pentas antarabangsa, kebanyakan pasukan ‘Pak Arab’ terlalu memandang rendah keupayaan lawan  dan sentiasa melakukan perang psikologi kepada pemain lawan.
“Saya pernah bermain menentang pasukan negara Arab, kelebihan mereka adalah fizikal dan taktikal. Apa pun, tidak ada beza sangat dengan apa yang kita lawan India, Vietnam dan Uzbekistan, cuma negara Arab sering gunakan permainan fizikal serta melakukan psikologi.
“Mereka jenis degil dan ada sikap riak. Jadi, untuk jatuhkan air muka mereka, kita kena bagi 200 peratus dan cuba bermain corak permainan sama seperti yang kita pernah tunjukkan dalam perlawanan sebelum ini,” katanya.
Pada masa sama, Irfan akui penampilan final Piala AFC menjadi antara detik paling bermakna buatnya dan dianggap sebagai ‘hadiah’ selepas gagal menyertai pasukan ketika cipta sejarah menjulang Piala Malaysia musim lalu kerana putus urat buku lali.
Irfan juga akui pencapaian luar biasa ini tercetus daripada angan-angan, namun kejayaan ini menjadi pengubat kecewa selepas dihimpit detik sukar musim lalu.

“Ketika Piala Malaysia, pemain sekadar borak-borak untuk capai sesuatu target. Mudahnya seperti borak ‘kedai mamak’ tetapi bermula daripada situ rezeki kami datang.
“Macam saya, agak terkilan dan terkejut kerana sebelum ini saya tidak pernah alami kecederaan seterus ini. InsyaAllah ia akan jadi penutup kepada rasa sedih saya selepas terlepas final Piala Malaysia musim lalu,” katanya. – KOSMO! ONLINE


‘Snow White’ si pencinta haiwan ditahan kerana bela 100,000 lipas dalam rumah
Oleh KOSMO!

21 Oktober 2022, 8:00 pm
BANDAR RAYA NEW YORK – Seorang wanita di New York, Amerika Syarikat (AS) yang digelar ‘Snow White’ oleh rakan-rakannya kerana menyayangi haiwan, telah ditahan kerana menyimpan 100,000 ekor lipas di dalam rumahnya, lapor akhbar Daily Star semalam.
Selain itu, Karin Keyes, 51, dikatakan turut memelihara kira-kira 300 haiwan dalam keadaan yang ‘kejam’ termasuk 118 arnab, 150 burung, tujuh kura-kura, tiga ular dan 15 kucing.
Pegawai berkata pada Selasa lalu, apabila anggota penyelamat melangkah masuk ke dalam rumahnya, mereka terpaksa memakai sut hazmat untuk mengelak terjejas akibat keadaan yang ‘bertoksik’.
Bau yang terhasil daripada air kencing dan lantai yang dipenuhi najis itu dikatakan sangat busuk sehingga mereka dinasihatkan untuk tidak berada di dalam rumah lebih daripada beberapa minit.
Keyes yang merupakan seorang pekerja sosial, mula menimbulkan syak wasangka awal bulan ini apabila anggota bomba dipanggil ke hartanahnya di New York. Rumah itu turut dijadikan tempat untuk bertemu dengan pelanggannya.
Pelanggannya dikatakan telah melaporkan perkara tersebut kepada pihak berkuasa, lapor agensi berita NBC New York.

“Keyes mendapati sebuah kedai haiwan akan ditutup dan pergi menyelamatkan haiwan-haiwan itu kerana tidak mahu ia hilang tempat tinggal.
“Apabila dia mengetahui mana-mana haiwan sakit atau perlukan rumah, dia mengambilnya dan membawa ia pulang,” kata rakan kepada Keyes, Danielle Ward.
Pendakwa raya mengesahkan bahawa semua haiwan itu dijangka bertahan hidup. Bagaimanapun, beberapa kumpulan pakar haiwan telah dipanggil untuk membantu bertindak balas terhadap situasi tersebut.
Keyes telah didakwa dengan beberapa tuduhan mengurung haiwan dengan kejam dan dihukum penjara jika sabit kesalahan. – Agensi


Budak tadika umur 4 tahun di Russia diberi pendedahan tentang perang
Oleh KOSMO!

21 Oktober 2022, 8:30 pm
MOSCOW – Kanak-kanak seawal usia empat hingga lima tahun di Russia telah diberi pendedahan mengenai situasi perang di negara mereka, lapor akhbar Daily Mail semalam.
Satu rakaman memaparkan seorang pegawai menunjukkan sepucuk senapang mesin Kalashnikov dan pelancar bom anti kereta kebal kepada kanak-kanak di sebuah tadika.
‘Guru’ bernama Pavel Firsov itu adalah daripada gerakan ketenteraan pro-Kremlin yang dipanggil Combat Brotherhood.
Kanak-kanak di Tadika No.31 di Korolev, berhampiran Moscow telah diajar mengenai ‘kualiti yang membezakan seorang pembela tanah air’.
Firsov ialah seorang veteran operasi ketenteraan dan kerap memberikan pelajaran ketenteraan kepada kanak-kanak yang lebih tua.
Kelas-kelas itu diadakan ketika berpuluh-puluh ribu tentera Russia telah terkorban dalam percubaan Presiden Vladimir Putin untuk menyerang dan melemahkan Ukraine.

“Kenapa perlu menunjukkan ini (senjata) di tadika?” kata seorang penjaga kepada kanak-kanak itu.
Seorang lagi pengkritik berkata, ia adalah ‘mengerikan’ untuk menunjukkan senjata kepada kanak-kanak.
“Undang-undang mengatakan tidak dibenarkan untuk melibatkan kanak-kanak dalam propaganda ketenteraan. Adalah perlu untuk melaporkan pelanggaran ini kepada pejabat pendakwa,” katanya. – Agensi


BN Terengganu sasar 4 kerusi Parlimen
Oleh MOHD AZLI ADLAN dan NOOR HAYATI MAMAT

21 Oktober 2022, 9:33 pm
HULU TERENGGANU – Barisan Nasional (BN) melaungkan keyakinan mampu menawan sekurang-kurangnya empat dari lapan kerusi Parlimen yang dipertandingkan di Terengganu pada Pilihan Raya Umum ke-15 (PRU15).
Pengerusi BN, Datuk Seri Ahmad Zahid Hamidi berkata, kemenangan di kerusi Parlimen itu kelak menjadi pemangkin kepada momentum untuk merampas kembali kerajaan Terengganu yang terlepas kepada lawan pada Pilihan Raya Umum ke-14 (PRU14).
“Pengerusi Badan Perhubungan BN negeri, Datuk Ahmad Said memberi jaminan empat kerusi (Parlimen) tetapi saya yakin lebih daripada itu.
“Ia tidak mustahil kerana Terengganu merupakan ‘swing state’ (senario politik negeri sering berubah). Ini masanya kita rampas (kerusi Parlimen dan DUN),” katanya sewaktu merasmikan program Solidariti Kestabilan dan Kemakmuran di Jenagor, Kuala Berang di sini hari ini.
Ahmad Zahid berkata, kemenangan tersebut hanya boleh dicapai dengan solidariti dalam kalangan pemimpin dan ahli BN.
Sehubungan itu, tegas beliau, kepimpinan BN negeri perlu bersatu hati dan mengelakkan budaya cah keting atau sabotaj sesama sendiri.

“PRU15 ialah wadah terbaik untuk menolak ‘katak-katak’ (ahli politik yang melompat parti) yang merosakkan sistem demoraksi di negara ini,” katanya.
Pada PRU14, BN telah kehilangan Parlimen Setiu dan Kemaman kepada Pas sekaligus hanya memenangi kerusi Besut dan Hulu Terengganu.
Bagaimanapun, penyandang kerusi Hulu Terengganu, Datuk Rosol Wahid mengisytiharkan keluar UMNO untuk menyertai Parti Pribumi Bersatu Malaysia (Bersatu) pada Disember 2018. – KOSMO! ONLINE


Jangan jadi pemimpin mahu kuasa, cari kekayaan – Sultan Selangor
Oleh MOHD YUNUS YAKKUB

21 Oktober 2022, 7:21 pm
SHAH ALAM – Sultan Selangor, Sultan Sharafuddin Idris Shah mengingatkan pemimpin yang hanya mahukan kuasa dan mencari kekayaan dunia akan menjadi perosak dan pengkhianat kepada rakyat dan negara.
Menerusi kenyataan di Facebook Selangor Royal Office, Sultan Sharafuddin bertitah, pemimpin yang tidak menegakkan nilai integriti, kejujuran dan amanah akan menyebabkan pemimpin itu sendiri terjerumus ke dalam aktiviti bersifat kemunafikan dan kemaksiatan.
Tegas baginda, ini termasuk mengamalkan amalan rasuah, salah guna kuasa, pecah amanah dan menyebarkan fitnah yang mengakibatkan kerosakan sebuah kehidupan bermasyarakat dan bernegara.
“Beta ingin menegaskan bahawa pemimpin yang khianat, menipu dan menyalahgunakan kuasa untuk mengumpul kekayaan diri pasti akan dibenci oleh rakyat dan dikutuk oleh Allah SWT kerana boleh menjahanamkan negara.
“Rosaknya pemimpin maka rosaklah negara ibarat kata pujangga “jika keruh air di hulu, maka keruhlah ia di hilir”,” katanya hari ini.
Sultan Sharafuddin turut menyeru sekalian rakyat khususnya umat Islam agar menghayati dan memahami intipati Khutbah Jumaat yang disampaikan oleh khatib di masjid-masjid Negeri Selangor hari ini bertajuk “Pemimpin dan Negara”.

Baginda menegaskan, sifat jujur dan amanah hendaklah menjadi identiti yang sebati dalam diri pemimpin.
“Pemimpin hendaklah menyerlahkan bukan sahaja kelembutan budi bahasa, tetapi kemuliaan akhlak dari sudut kejujuran dan keikhlasan serta boleh diyakini dan dapat dipercayai oleh rakyat bahkan mengundang kehormatan daripada negara-negara lain di dunia.
“Pada masa yang sama, pemimpin yang jujur dan amanah pastinya seorang pemimpin yang bukan sahaja jujur kepada orang lain, bahkan pada diri sendiri,” titah baginda.
Mengulas lanjut, Sultan Sharafuddin memaklumkan pemimpin berintegriti, jujur dan beramanah bukan sahaja akan mengubah landskap dan ekosistem kehidupan bermasyarakat.
Malah, jelas baginda akan memacu negara untuk mencapai matlamat yang telah dirangka agar menjadi sebuah negara mampan, stabil, dihormati serta beridentiti.
“Integriti adalah kepatuhan kepada prinsip-prinsip beragama, nilai dan norma sejagat dan etika yang kuat.
“Insan terbaik yang sangat kita cintai iaitu junjungan besar Nabi kita Muhammad SAW. Baginda telah menonjolkan dirinya sebagai ikon hamba Allah yang berintegriti tinggi, sehingga dikenali dengan gelaran ‘al-Amin’, iaitu ‘yang sangat dipercayai’ dalam kalangan masyarakat Islam ketika itu,” ujar baginda. – KOSMO! ONLINE


Ikut kepala sendiri, punca Naqiu menyepi 12 tahun
Oleh NUR AL-FAIRUZA SYARFA NOR SAIDI

21 Oktober 2022, 6:42 pm
KUALA LUMPUR – “Kalau nak hidup lama dalam industri, tak boleh ikut kepala sendiri.”
Demikian buah fikiran dilontarkan vokalis kumpulan Boboy iaitu Naqiu berhubung survival seni muziknya terutama selepas bergelar juara program realiti, Gegar Vaganza musim keenam (GV6).
Kata Naqiu, 36, jika berbuat demikian (ikut kepala sendiri), kariernya akan kembali ‘terkubur’ sama seperti 12 tahun lalu.
“Saya kena realistik dan tidak boleh ikut kepala sendiri kerana itu adalah punca saya menyepi selama 12 tahun dahulu.
“Saya masih buat kajian bagaimana menghasilkan karya yang terbaik untuk buat kemunculan semula.
“Tahun depan saya akan buat kelainan. Bukan satu tetapi kemungkinan dua atau tiga. Cuma tidak akan diberitahu sekarang,” ujarnya kepada Kosmo! Online.

Dalam pada itu, Naqiu atau nama lengkapnya Wan Naqiuddin Mohd. Najib melahirkan rasa terkilan dengan penerimaan lagu-lagu terbaharunya yang dihasilkan selepas tamat program berkenaan tiga tahun lalu.
Katanya, karya-karya yang dihasilkan olehnya kurang mendapat sambutan daripada peminat hingga membuatkan dia berasa kecewa.
“Sejujurnya saya tidak berpuas hati dengan lagu baharu yang dikeluarkan selepas GV6. Bukan sebab lagu yang membuatkan saya tidak suka, cuma hasilnya selepas keluar.
“Tidak tahu mana salahnya. Adakah konsep nyanyian atau cara untuk promosikan diri?” katanya.
Sehubungan itu, Naqiu masih mendengar pendapat daripada peminat mengenai persembahannya untuk penambahbaikan namun masih tidak mampu menghasilkan karya yang terbaik.
“Selepas keluar dari GV6 saya sering menghasilkan lagu sendiri. Ramai yang tanya saya bila nak keluarkan lagu dengan Boboy sehingga ada yang label saya lupa diri.
“Namun, selepas saya kembali kepada konsep lama bersama Boboy, kesannya hanya selama dua minggu. Jadi saya perlu buat banyak kajian untuk menghasilkan lagu yang boleh hit setanding penyanyi lain,” luahnya.
Pun begitu, dia masih tidak berputus asa untuk menghasilkan karya yang bagus supaya dapat memberikan yang terbaik sepanjang bergelar anak seni.
“Saya masih mencari formula untuk menghasilkan lagu hit supaya boleh pergi lagi jauh memandangkan Datuk Ramli MS juga pernah berpesan untuk tidak mengharapkan orang lain sebaiknya mencipta karya sendiri.
“Saya berharap tahun 2023 akan mendatangkan banyak tuah kerana banyak yang sudah dirancang seperti perubahan dalam genre muzik,” jelasnya.
Naqiu berkata demikian ketika ditemui pada majlis tayangan drama pendek, Astana Mini Series yang merupakan arahan sulung pelakon Luqman Hafidz. – KOSMO! ONLINE


PRU15 : Ahmad Zahid nafi kosongkan kerusi Parlimen Bagan Datuk
Oleh MOHD AZLI ADLAN

21 Oktober 2022, 6:41 pm
HULU TERENGGANU – Pengerusi Barisan Nasional (BN), Datuk Seri Ahmad Zahid Hamidi menepis spekulasi konon beliau tidak akan mempertahankan kerusi Parlimen Bagan Datuk pada Pilihan Raya Umum Ke-15 (PRU15).
Beliau yang juga Presiden UMNO menegaskan, setakat ini beliau tidak pernah berniat untuk berbuat demikian.
“Apa yang penting kita mengetengahkan mana-mana calon yang boleh membawa kemenangan kepada BN ke Putrajaya.
“Ini termasuk azam untuk mengemukakan sekurang-kurangnya 70 peratus calon muka baharu di peringkat Parlimen dan Dewan Undangan Negeri (DUN),” katanya selepas merasmikan pada program Solidariti Kestabilan dan Kemakmuran di Jenagor, Kuala Berang di sini hari ini.
Beliau mengulas spekulasi kononnya bakal mengosongkan kerusi Parlimen Bagan Datuk yang telah disandangnya sejak enam penggal lalu.
Keputusan berkenaan konon dilakukan pemimpin berusia 69 tahun berkenaan sebagai satu pengorbanan agar nama dan isu yang menyelubungi dirinya tidak dijadikan modal kempen lawan dalam PRU15 yang pada 19 November ini.

Ahmad Zahid menganggap spekulasi tersebut sebagai asam garam dalam politik dan beliau tidak pernah gentar untuk menghadapinya.
Sebaliknya, beliau percaya semangat jentera parti BN terus bersemangat bekerja keras bagi meraih kemenangan besar pada PRU15.
Dalam perkembangan sama, Ahmad Zahid memberitahu, senarai penuh calon BN akan dimuktamadkan dalam tempoh tiga hingga lima sebelum hari penamaan calon pada 5 November depan. – KOSMO! ONLINE


Pemandu lori bebas jaminan polis
Oleh MOHAMAD FAIZAL HASHIM

21 Oktober 2022, 7:29 pm
KULAI – Pemandu lori yang ditahan reman bagi membantu siasatan berhubung kemalangan melibatkan lima kenderaan di Kilometer 45.7 Lebuhraya Utara-Selatan arah selatan, dekat sini, Sabtu lalu dibebaskan dengan jaminan polis.
Ketua Polis Daerah Kulai, Superitendan Tok Beng Yeow berkata, sepanjang tempoh reman, tiada sebarang pengakuan direkodkan oleh pemandu lori berusia 37 tahun dari Shah Alam itu.
Beliau berkata, siasatan berhubung kemalangan yang menyebabkan dua mangsa terkorban diteruskan walaupun tempoh reman pemandu lori itu berakhir pada semalam.
“Reman pemandu lori itu telah selesai semalam (Khamis). Bagaimana pun, tiada sebarang pengakuan yang dapat direkodkan daripada lelaki terbabit
“Siasatan berhubung kejadian itu masih berjalan sehingga ke hari ini,” katanya kepada pemberita hari ini.
Dalam kejadian Sabtu lalu, tindakan pemandu lori itu yang menukar arah ke lorong kiri menjadi punca dua individu dalam dua kereta berasingan rentung dalam kemalangan membabitkan dua lori dan tiga buah kereta.

Dalam kemalangan yang berlaku pada pukul 8.30 malam itu, mengorbankan seorang wanita, Nurul Nazihah Kamalul Arifin, 28, dan seorang lelaki yang identitinya belum dapat dikenal pasti.
Nurul Nazihah telah selamat dikebumikan di Tanah Perkuburan Islam, Kampung Temenin Lama, Kota Tinggi, Ahad lalu manakala seorang lagi mangsa masih belum dapat dikenal pasti sehingga ke hari ini.
Sebuah keluarga dari luar Johor telah hadir ke Hosptial Temenggong Seri Maharaja Tun Ibrahim minggu lalu bagi membuat pengecaman susulan anak mereka juga didakwa hilang pada waktu yang sama.
Beng Yeow berkata, siasatan masih diteruskan menjurus kepada aspek teknikal dengan bantuan pihak Jabatan Pengangkutan Jalan (JPJ) Negeri Johor.
“JPJ turut membantu bagi membantu dari segi teknikal, terutamanya bagi mengesan (kelajuan) kenderaan terbabit,” katanya.
Mengulas lanjut, Beng Yeow berkata, setakat ini hanya ada satu keluarga sahaja yang tampil untuk membuat pengecaman mayat yang belum dikenal pasti tersebut.
Katanya, keluarga tersebut perlu menunggu keputusan asid deoksiribonukleik (DNA) yang dijangka diperolehi pada minggu depan untuk mengetahui sama ada mayat rentung itu adalah ahli keluarga mereka.
“Setakat ini, hanya ada sebuah keluarga sahaja yang hadir tampil untuk membuat ujian pemadanan DNA,” ujarnya. – KOSMO! ONLINE


KKR kaji kesesakan teruk di Puncak Alam
Oleh ISKANDAR SHAH MOHAMED

21 Oktober 2022, 6:55 pm
KUALA SELANGOR – Kementerian Kerja Raya (KKR) akan melakukan kajian terperinci berkaitan masalah kesesakan teruk lalu lintas di sekitar Puncak Alam, di sini.
Menteri Kewangan, Tengku Datuk Seri Zafrul Tengku Abdul Aziz berkata, pihaknya sudah memanjangkan isu itu kepada kementerian berkenaan dan Jabatan Kerja Raya (JKR).
Kata beliau, beberapa cadangan turut diterima daripada penduduk tempatan mengenai kesesakan terutama di Bandar Puncak Alam.
“Alhamdulilah, saya mendapat maklum balas daripada kementerian terlibat yang akan membuat kajian lanjut.
“Sebarang perkembangan terkini akan saya maklumkan kepada penduduk kelak,” katanya ketika ditemui pada Program Prihatin Sempena Deepavali di pekan Bestari Jaya di sini, petang tadi.
Pada program itu, seramai 200 penduduk B40 menerima sumbangan barangan keperluan sebagai persediaan sambutan perayaan berkenaan.

Dalam pada itu, Tengku Zafrul berkata, kerajaan sentiasa komited memastikan perusahaan kecil dan sederhana (PKS) untuk terus berdaya tahan.
“Sebagai contoh, Bajet 2023 menaikkan peruntukan bagi program SemarakNiaga kepada RM45 bilion berbanding RM40 bilion sebelum ini.
“Sejumlah RM1.7 bilion daripadanya tersedia sebagai dana pinjaman mikro dan kemudahan perniagaan untuk manfaat peniaga kecil,” ujarnya.
Tambah beliau, kemudahan pinjaman mikro bagi masyarakat India di bawah Skim Pembiayaan Usahawan Masyarakat India (SPUMI) juga disediakan dana berjumlah RM25 juta.
“Ia membuktikan bahawa kerajaan sentiasa prihatin terhadap masalah yang dihadapi para peniaga khususnya peniaga kecil,” katanya. – KOSMO! ONLINE


PRU15: Jangan jadikan manifesto sebagai ‘lelongan’
Oleh ASLIZA MUSA

21 Oktober 2022, 6:50 pm
SUNGAI SIPUT – Pakatan Harapan (PH) tidak seharusnya menjadikan manifesto sebagai bahan lelongan politik, kata Presiden MIC, Tan Sri S A Vigneswaran.
Menurut beliau, banyak janji PH yang gagal ditunaikan meskipun diberi mandat mentadbir kerajaan pada Pilihan Raya Umum Ke-14 (PRU14).
“Jangan jadikan manifesto sebagai bahan lelongan, siapa bagi harga paling tinggi, janji paling tinggi umpama barang lelong.
“Bagi mereka manifesto ini macam barang lelong, lelong tinggi-tinggi sampai tidak boleh nak ambil (penuhi). Lepas menang (pilihan raya), (mereka beritahu) tidak harap akan menang, mana boleh cakap macam itu,” katanya kepada pemberita selepas menyampaikan bantuan kesihatan dan pendidikan kepada penduduk di Pusat Khidmat Parlimen Sungai Siput di sini hari ini.
Beliau berkata demikian bagi mengulas kesediaan Presiden Parti Keadilan Rakyat (PKR), Datuk Seri Anwar Ibrahim Anwar untuk membuat pemotongan gaji dan elaun sekiranya menjadi Perdana Menteri pada PRU15.
Vigneswaran berkata, Anwar perlu melihat kembali beberapa janji dalam manifesto PH yang gagal ditunaikan ketika mentadbir kerajaan Persekutuan sebelum menawarkan janji baharu kepada rakyat.

Malah katanya, Anwar tidak sepatutnya melupakan janji-janji lama PH termasuk menurunkan harga minyak dan memansuhkan bayaran balik Perbadanan Tabung Pendidikan Tinggi Nasional (PTPTN).
“Sekarang, dia janji itu pula, itu (potongan gaji dan elaun) mungkin bolehlah sebab itu yang paling senang, kalau anak saya jadi Perdana Menteri, pun akan potong juga.
“Cuma ingatlah pada janji-janji dulu, minyak, PTPTN dan pelbagai janji lain sampai tidak boleh buat apa,” katanya.
Sementara itu mengulas keputusan Anwar bertanding di kerusi Parlimen Tambun, beliau berkata, ia tidak akan memberi kesan kepada Barisan Nasional (BN) di Perak. – KOSMO! ONLINE


Wanita pilih lamar kekasih dianggap tidak tahu malu
Oleh KOSMO!

21 Oktober 2022, 7:30 pm
WASHINGTON – Seorang wanita teruja apabila berkongsi video lamaran perkahwinannya di TikTok tetapi mendapat maklum balas yang negatif di ruangan komen, lapor akhbar New York Post semalam.
Sukhmin Garcha, 27, membawa kelainan apabila melamar pasangannya, Shiraz Brar, 27, pada Julai lalu.
“Saya sentiasa terbuka untuk melamar. Saya pada awalnya gementar mengenainya dan mahu mencari masa yang sesuai untuk melakukannya,” kata Garcha kepada agensi berita Caters News Agency.
Pada ketika itu, teman lelakinya menampilkan senyuman yang besar di wajahnya, selain ahli keluarganya sangat menyokong tentang keputusan untuk melamar.
“Saya menerima banyak komen negatif di TikTok. Kebanyakan mereka berkata, ‘lebih baik saya mati’, ‘dia tidak mempunyai harga diri’ atau sebagainya.
“Komen negatif itu kebanyakannya diutarakan oleh wanita dan ia sangat mengejutkan. Ramai lelaki pula besetuju apabila dilamar oleh wanita,” katanya.

Walaupun menyaksikan komen negatif, Garcha tetap menggalakkan wanita lain untuk melamar apabila mereka bersedia.
Selepas video itu tular, Brar memaklumkan bahawa dia sudah bersedia untuk melamar sejak sebulan lalu tetapi Garcha bertindak lebih awal.
“Saya percaya kita perlu melanggar norma dan menjalani kehidupan dengan potensi penuh. Dalam dunia ini terlalu banyak perkara negatif, kita harus memilih untuk menyebarkan kebaikan dan kasih sayang,” tambahnya. – Agensi .


Kakak Abang Viva, kecil hati
Oleh MUHAMMAD HAIKAL RAMLI

21 Oktober 2022, 7:09 pm
PETALING JAYA – Azwan Omar atau lebih dikenali dengan panggilan ‘Abang Viva’ didakwa tidak mengundang kedua ibu bapa dan keluarganya ke majlis perkahwinannya, hari ini.
Menerusi perkongsian oleh Fauziyah Omar di akaun Facebook miliknya yang dipercayai kakak kepada Abang Viva mendakwa adiknya itu telah bertunang dan berkahwin dengan pilihan hatinya tanpa pengetahuan mereka sekeluarga.
“Kepada sesiapa yang bertanya, ya betul insan ini telah bertunang dan berkahwin dengan pilihan hatinya tanpa pengetahuan kami, tanpa pengetahuan emak dan ayahnya yang masih ada di dunia ini.
“Kata pengantin lelaki, dia perlu menjaga nama baik dia, mungkin nama kami dan rupa kami tidak setaraf dengan mereka,” tulis Fauziyah.
Dalam pada itu, Fauziyah menyeru kepada semua netizen agar berhenti bercakap atau bertanya apa-apa mengenai dia (Azwan Omar) kepada ibu dan ayahnya.
“Jangan tambah derita yang ada.Berilah peluang kepada emak dan ayah saya untuk bahagia di usia senja mereka,” tulis Fauziyah di Facebook miliknya.

Susulan itu, hantaran tersebut telah dihujani dengan pelbagai komen daripada netizen. Rata-rata netizen terkejut dan meninggalkan pelbagai reaksi terhadap hantaran tersebut.
Terdahulu, Abang Viva mencuri perhatian rakyat Malaysia kerana semangat dan usahanya untuk membantu mangsa banjir di Selangor meskipun hanya berbekalkan RM50. – KOSMO! ONLINE


Dakwaan Zahid tak bertanding hanya propaganda politik | 15 MINIT MMTV 21 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

21 Oktober 2022, 6:46 pm


The Ocean Cleanup angkut 10 tan plastik dari Great Pacific Garbage Patch
Oleh KOSMO!

21 Oktober 2022, 7:00 pm
WASHINGTON – Sekumpulan sukarelawan yang terdiri daripada golongan saintis berjaya mengumpul sampah plastik seberat 10 tan dari Great Pacific Garbage Patch (GPGP) di utara Lautan Pasifik, lapor portal berita MailOnline semalam.
Pengumpulan tersebut merupakan jumlah sampah plastik terbesar pernah dibersihkan dari tapak berkenaan.
GPGP yang terletak di utara Lautan Pasifik menjadi zon pengumpulan sampah plastik terbesar di dunia dengan anggaran luas permukaan lebih 1.55 juta kilometer persegi.
Terletak di tengah-tengah antara dua negeri Amerika Syarikat (AS) iaitu Hawaii dan California, GPGP dianggarkan menempatkan lebih 2.41 juta tan plastik dan jumlahnya dijangka terus meningkat.
Setakat ini, jumlah timbunan sampah yang berjaya dialih keluar dari GPGP adalah 145 tan.
Sebuah organisasi yang ditubuhkan bertujuan untuk membersihkan GPGP, The Ocean Cleanup menyasarkan pengurangan sampah plastik terapung sebanyak 90 peratus menjelang 2040.

“Pada 11 Oktober lalu, kami berjaya mengekstrak timbunan sampah terbesar iaitu 10,086 kilogram (kg) plastik dari GPGP dalam tempoh hampir seminggu.
“Kami menyasarkan untuk satu lagi pengekstrakan dalam masa seminggu sebelum kembali ke pelabuhan untuk pertukaran kru tetap dan memulakan trip terakhir untuk tahun ini,” tulis organisasi itu di Twitter.
The Ocean Cleanup pada awalnya mencipta garis pantai tiruan di sekeliling GPGP yang menumpukan kawasan berplastik.
Ia terdiri daripada penghadang berbentuk U yang panjang dan menyalurkan plastik ke zon pengekalan di hujungnya.
“Dengan mengekalkan perbezaan kelajuan pergerakan plastik, ia boleh ditangkap dalam zon pengekalan dalam sistem pembersihan itu,” jelasnya.
Teknik yang digunakan itu setakat ini berjaya mengekstrak 145 tan plastik yang terdiri daripada kepingan kecil dengan ukuran bersaiz milimeter sehingga serpihan sebesar berpuluh-puluh meter. – Agensi


Lesti Kejora, Rizky Billar dalami ilmu agama
Oleh LIA OTHMAN

21 Oktober 2022, 6:17 pm
SELEPAS mengambil keputusan untuk berdamai, pasangan selebriti Lesti Kejora dan Rizky Billar kini sedang fokus memperbaiki rumah tangga dan mendalami ilmu agama.
Abang Rizky, Bobby Rahman mendedahkan, pasangan itu kini berada di sebuah pesantren atau sekolah pondok yang dirahsiakan dan berada dalam keadaan baik.
“Rizky dan Lesti sedang dalami ilmu agama tapi tidak tahu di mana. Alhamdulillah mereka bahagia dan baik-baik sahaja. Yang pastinya mereka serumah,” ujarnya seperti dipetik WowKeren.
Bobby juga berkata, keluarganya akan membuat kenduri kesyukuran selepas pasangan itu pulang.
Dia juga menasihatkan Rizky dan Lesti mengabaikan kritikan masyarakat kerana yang penting kedua-dua selebriti itu saling menyokong satu sama lain.
“Ramai yang minta mereka berpisah tapi itu rumah tangga mereka. Mereka yang menjalaninya, apa yang saya lihat mereka bergurau-gurau dan sudah berpelukan.

“Apa yang berlaku itu pengajaran, semoga mereka menjadi lebih baik pada masa depan,” ujarnya.
Sebelum ini, Lesti membuat laporan polis dan mendakwa dipukul suaminya pada 28 September lalu sekitar pukul 1.51 pagi waktu Indonesia Barat di kediaman mereka, Cilandak, Jakarta Selatan.
Penyanyi lagu Sekali Seumur Hidup itu mendakwa suaminya berlaku curang sehingga berlaku pergaduhan antara mereka.
Rizky didakwa bertindak agresif dengan memukul dan mencekik isterinya sehingga terjatuh ke lantai.
Bagaimanapun, penyanyi itu mengejutkan ramai pihak apabila menarik balik laporan polis yang dibuat dan memaafkan suaminya.
Pasangan itu mendirikan rumah tangga pada 19 Ogos 2021 dikurniakan seorang anak lelaki, Muhammad Leslar Al-Fatih Billar. – KOSMO! ONLINE


Inisiatif PerantiSiswa perlu dikekalkan setiap tahun
Oleh NAZARUDIN SHAHARI

21 Oktober 2022, 4:42 pm
SEREMBAN – Pemberian peranti komputer kepada pelajar institusi pengajian tinggi (IPT) di negara ini secara percuma perlu dijadikan program kekal oleh kerajaan setiap tahun.
Menteri Kesihatan, Khairy Jamaluddin Abu Bakar berkata, penggunaan peranti itu adalah satu keperluan dan bukan lagi satu kemewahan kerana mahasiswa perlu mendapatkan maklumat dan menyiapkan tugasan sepanjang pengajian mereka.
Katanya, kemudahan peranti itu mampu meningkatkan produktiviti mahasiswa dan mudah untuk mereka melaksanakan tugasan dengan lebih baik.
“Jangan anggap wang yang dibelanjakan untuk menyediakan kemudahan ini sebagai perbelanjaan sebaliknya ia adalah satu pelaburan.
“Kalau ada aspirasi untuk menjadi sebuah negara digital, saya percaya bantuan seperti ini mesti jadi program kekal,” katanya dalam sidang akhbar selepas merasmikan Majlis Penyerahan PerantiSiswa Keluarga Malaysia di Universiti Teknologi Mara (UiTM) Kampus Seremban di sini hari ini.
Seramai 1,687 mahasiswa UiTM di tiga kampus universiti itu di negeri ini menerima bantuan peranti berkenaan.

Sehingga kini, lebih 66,000 unit peranti komputer itu telah diagihkan daripada lebih 300,000 permohonan yang diterima kerajaan.
Khairy secara peribadi dalam pada itu memberitahu, beliau sendiri akan mengusulkan kepada kerajaan supaya program pemberian peranti itu dibuat secara berterusan jika terpilih sebagai anggota Kabinet selepas pilihan raya umum tidak lama lagi.
Malah, katanya, pemberian itu patut diperluaskan dan bukan sekadar kepada pelajar daripada keluarga berpendapatan 40 peratus terendah (B40) semata-mata. – KOSMO! ONLINE


Malaysia pantau penularan varian baharu Omicron
Oleh NAZARUDIN SHAHARI

21 Oktober 2022, 4:34 pm
SEREMBAN –  Kementerian Kesihatan kini sedang memantau penularan subvarian Omicron XBB yang juga dikenali sebagai Gryphon di negara jiran, Singapura.
Menterinya, Khairy Jamaluddin Abu Bakar berkata, pemantauan turut melibatkan laluan masuk ke negara ini di Tambak Johor dan Jambatan Kedua yang digunakan oleh ribuan orang di kedua-dua negara setiap hari.
Sehingga kini, katanya, keadaan adalah terkawal dan kedua-dua pihak saling bertukar-tukar maklumat mengenai kedudukan semasa dalam usaha membendung penularan varian baharu Covid-19.
“Rakyat dinasihatkan jangan bimbang. Jalani kehidupan seperti biasa, tetapi sentiasa waspada kerana kita sebenarnya masih lagi dalam fasa peralihan pandemik ini.
“Saya akan buat kenyataan penuh minggu depan selepas mendapat maklumat lebih terperinci mengenai Gryphon,” katanya dalam sidang akhbar selepas merasmikan Majlis Penyerahan Peranti Siswa Keluarga Malaysia di Universiti Teknologi Mara (UiTM) Kampus Seremban di sini hari ini.
Menurutnya, pihak berkuasa sudah pun mengesan gelombang kecil subvarian itu yang mungkin merebak ke negara ini, tetapi belum membawa kepada peningkatan kepada kemasukan ke hospital atau kematian.

Namun demikian, jelasnya, bilangan kes dijangka akan meningkat sedikit untuk beberapa minggu akan datang.
“Sejauh mana peningkatan itu, pegawai di kementerian saya sedang membuat unjuran berdasarkan kepada model kebolehjangkitan sebelum ini,” ujarnya.
Khairy dalam pada itu menarik perhatian, beliau tidak ada perancangan untuk mengembalikan apa-apa sekatan walaupun Singapura telah menyatakan pemakaian pelitup muka mungkin dikembalikan.
Beliau menambah, tidak boleh menolak kemungkinan pemakaian pelitup muka itu mungkin diwajibkan, tetapi pada masa ini tidak ada keperluan berbuat demikian. – KOSMO! ONLINE


Budak didera, cedera di badan dan kemaluan
Oleh TUAN NURHIDAYAH TUAN AB.GHANI

21 Oktober 2022, 6:06 pm
AMPANG – Seorang lelaki berusia 30 tahun diberkas polis semalam kerana disyaki mendera anak angkatnya berusia empat tahun di Pangsapuri Seri Mutiara di sini.
Ketua Polis Daerah Ampang Jaya, Asisten Komisioner Mohamad Farouk Eshak berkata, polis menerima aduan suspek mendera kanak-kanak lelaki itu daripada adik ipar suspek yang berusia 19 tahun.
“Berdasarkan laporan pengadu, pertengkaran mulut berlaku antara pengadu dengan kakaknya apabila pengadu bertindak menegur perbuatan suaminya memarahi anak angkat mereka,
“Pengadu juga mendakwa pernah melihat suspek mendera anak kecil berkenaan,” katanya.
Mohamad Farouk berkata, siasatan polis mendapati mangsa dijaga oleh suspek dan isterinya sejak berusia lima bulan selepas diserahkan oleh seseorang yang mereka tidak kenali secara sukarela.
“Kesan daripada penderaan tersebut, mangsa mengalami kecederaan pada bahagian badan, kaki dan mempunyai kesan luka di bahagian kemaluan dipercayai didera dengan menggunakan tangan.

“Mangsa telah mendapatkan rawatan di Hospital Ampang dan pihak polis sedang menunggu laporan perubatan hospital,” jelasnya.
Tambah beliau, suspek bekerja sebagai pengawal keselamatan dan tidak mempunyai sebarang rekod kesalahan jenayah lampau, manakala ujian saringan air kencing adalah negatif.
Menurutnya, kes disiasat di bawah seksyen 31(1) Akta Kanak-Kanak 2001 dan suspek direman selama lima hari bermula hari ini sehingga Selasa depan.- KOSMO! ONLINE.


PRU15: Terima kasih Musa Hitam kata saya layak – Anwar
Oleh MOHD YUNUS YAKKUB

21 Oktober 2022, 5:30 pm
KLANG – Pakatan Harapan (PH) yakin mampu menawan Perak untuk menjadi negeri keempat dibawah pentadbiran mereka pada Pilihan Raya Umum ke-15 (PRU15).
Pengerusi PH, Datuk Seri Anwar Ibrahim berkata, ini dilakukan dengan kerjasama kuat dalam kalangan gabungan PH bagi memastikan sasaran itu tercapai.
“Insya-Allah, kita tawan Perak,” katanya ringkas ketika ditemui pemberita sewaktu lawatan di Little India di Jalan Tengku Kelana, di sini hari ini.
Ketika mengulas mengenai persediaan di kerusi Parlimen Tambun, Perak pada PRU15 nanti, Anwar menegaskan berada pada tahap siaga tinggi.
“Saya tidak mengikut peratusan, saya kerja kuat. Insya-Allah. Namun, saya kena jaga kawasan lain seperti esok di Pulau Pinang, Ahad di Sabah manakala Isnin ke Sarawak,” jelasnya.
Sementara itu, beliau menzahirkan penghargaan kepada bekas Timbalan Perdana Menteri, Tun Musa Hitam menamakannya antara pemimpin berupaya menerajui negara selain Perdana Menteri, Datuk Seri Ismail Sabri Yaakob dan Tan Sri Muhyiddin Yassin.

“Saya ucap terima kasih kenyataan Musa itu membantu. Dia (Musa) kata layak dan ada pendedahan `international’,” ujarnya. -KOSMO! ONLINE


Orang Tambun sebut ‘ayor’ bukan ‘ayaq’
Oleh KOSMO!

21 Oktober 2022, 5:39 pm
PETALING JAYA – “Di Tambun, orang akan panggil ‘ayor’ bukan ‘ayaq’,” jelas penyandang kerusi Parlimen Tambun, Datuk Seri Ahmad Faizal Azumu dalam satu rakaman video hari ini.
Video tersebut dihasilkan oleh Menteri Belia dan Sukan itu susulan pengumuman calon Perdana Menteri dari Pakatan Harapan (PH), Datuk Seri Anwar Ibrahim yang akan bertanding di kerusi tersebut.
“Hai Assalamualaikum, bagi sesiapa yang ingin berpindah dari satu tempat ke tempat yang lain dan nak datang ke Tambun.
“Saya nak bagitau sikit. Di Tambun, orang panggil ‘ayor’ bukan ‘ayaq’, terima kasih selamat datang,” perli Faizal.
Semalam, Anwar yang juga Pengerusi PH mengumumkan beliau yang sebelum ini penyandang kerusi Parlimen Port Dickson bakal membuat perhitungan dengan Ahmad Faizal di Tambun dalam PRU15.
Anwar berkata, keputusan untuk menentang Timbalan Presiden Parti Pribumi Bersatu Malaysia (Bersatu) di Tambun itu sejajar dengan keazaman PH untuk menawan Perak.

Anwar berkata, dia sedia berdepan Ahmad Faizal dan yakin mampu mengalahkan Ahli Parlimen Tambun itu. – KOSMO! ONLINE